Goi mailako zesta-puntaren epizentro izango da Donostia - Lea-Artibai eta Mutrikuko Hitza : Lea-Artibai eta Mutrikuko Hitza\nGoi mailako zesta-puntaren epizentro izango da Donostia\nDonostia Grand Slam 2022 aurkeztu dute. Etzi hasiko da, eta finala ekainaren 11n izango da. Partidu guztiak Donostiko Carmelo Balda frontoian izango dira, 17:00etan hasita.\nEtzi hasita eta ekainaren 11ra bitartean, Donostiko Carmelo Balda pilotalekuak Donostia Grand Slam 2022 zesta-punta txapelketa hartuko du. Lehiaketa hori Jai Alai World Tourren barruan sortu dute, eta egungo puntistarik esanguratsuenetako batzuk bilduko ditu. Kontxako badian, Donostia Hiria ontzian aurkeztu dituzte txapelketaren nondik norakoak. Bertan egon dira, besteak beste, zein baino zein gehiago ibiliko diren hamabi pilotariak, ekimena babesten duten erakundeetako nahiz enpresetako ordezkariekin batera. Aurkezpen agerraldian, ahotan izan dute zesta puntarentzako “garai latzak” direla, eta Jai Alai Winter Series moduko txapelketek, kirol hori hauspotzeko bidean, “lan izugarria” egiten dutela adierazi dute.\nDonostia Grand Slamean egongo dira Lea-Artibaiko puntistak. Izan ere, Aritz Erkiaga ispastertarrak Unai Lekerika gernikarragaz bikotea egingo du. Horrez gain, Jon Bullet Zabala markina-xemeindarra Alex Hormaetxeagaz ariko da. Donostia Grand Slameko parte hartzaileak bi multzotan banatu dituzte, eta bakoitzean hiru bikote daude. A taldean, Goikoetxea-Irastorza, Erkiaga-Lekerika eta Barandika-Etcheto bikoteak daude; B taldean, aldiz, Beaskoetxea-Lopez, Hormaetxea-Zabala eta Olharan-Del Rio.\nNeurketa denak 17:00etan abiatuko dituzte, eta, hain zuzen ere, lehen jardunaldia oso gogor hasiko da: zapatuan, Erkiagak eta Lekerikak Goikoetxea eta Irastorzaren kontra jokatuko dute; 18:30ean, Hormaetxea eta Zabala Beaskoetxea eta Lopezen aurka ariko dira. Barandikak eta Etchetok, berriz, hilaren 21ean jokatuko dute. Finalaurrekoak ekainaren 4an jokatuko dituzte, eta final handia, ostera, ekainaren 11n izango da.


Neurriak | Klitto!\nMaider Galardi 2017/12/02 Iruzkinik ez\nMaider Galardi 2017-12-02\nEstu hartzen zaituzten neurriak. 90-60-90ak bezain enkorsetatutak, arnasik gabe uztekoak, gorpuzkera ere moldatzen dizutenak. 365-40-737, edo izan zitezkeen beste batzuk: 113-6-13. Lokartzean ezinegona sortzen dizutenak, eta urteen poderioz ia zure bihurtu dituzun neurriak. Eta, horrela, ustekabean, 90-60-90 bezainbat barneratu dituzu. Ama bat espetxean, sei hilabete gehiago isolamenduan, 700 kilometrotik gora bisitan joatean. Gaur ere bai. Gaur ere, berriro. Ohartu zara kortsea gorputzari pega-pega eginda duzula, bigarren azal bat sortu zaizula, eta ohartu zara moldatu zaituztela kasik. Eta, are gehiago estutu zaituzte oraindik.\nIzan zintezkeen Agurtzane, eta izan zintezkeen Ainhoa; Komunak garbitzeko lan behartu eta matxistari uko egiteagatik Granadako espetxean 6 hilabetez isolamenduan. Izan zintezke Izar eta Sara; Alcobendasen, etxetik 500 kilometrora indarkeria matxista jasan ostean ezin etxera itzuli. Izan zintezke Itziar, Parisen emakumezko presoen eskubideen alde borroka egiteagatik zigortuta. Izan zintezke Xua eta Olatz Picassenten. Edo izan zintezke motxiladun ume bat amari eta aitari bisitan joateko asteburu honetan ere zakua soinean. Arnasik gabe uzten zaituen estualdia.\nItoko zaitu kortseak, eta nabari duzu lehertuko zarela segituan. Igarri duzu are txikiago egin nahi zaituztela, haien neurrira moldatu nahi zaituztela. Gogoan duzu haurrak hiru urte bete zituenean harengandik bereizi zintuztela. Josketa tailerrera behartu zintuztenekoa; gizon funtzionarioak soilik ikuskatzen zintuztelako ziegatik ateratzeari uko egin zenion aldi hura. Estualdi bat gehiago.\nGogoan duzu, gainera, bigarren azal hark sortu zizun azkura, eta kortsea zure egin zenuenekoa. Kideekin izandako konplizaitateak, goxotasun uneak. Elkarrekin egindako borrokaldiak, funtzionarioa ataka handi batean jarri zenuen aldi hura; kortsea arrakalak irekitzeko erabilitako unea, edo berau askatzeko korapiloa deslotzen hasi zinenekoa. Leherketa.\nEta orduan, ohartu zara neurri horien tamainaz. Astebete joan da azaroaren 25etik, eta gaur zortzi izango gara Parisen, baina nabari duzu espetxe sistemaren biolentzia heteropatriarkala. Azkura. Konturatu zara 90-60-90 horiek bezainbeste estutzen dutela ziegek, eta neurri horiek badutela izena, eta badutela izana. Joan den asteko manifan sutsuki salatutako biolentzia guztiak jasaten dituztela 40 andre euskal herritarrek 365 egunez. Badirela 113 haur indarkeria hori jasaten dutenak. Sei hilabete baino gehiago daramatela bi emakumek isolamenduan espetxeko agindu matxistei jaramon ez egiteagatik, ahaldun izateagatik, arrakalak irekitzeagatik. 13 direla kartzelan kiderik gabe dauden andreak; bakarrik eta urrunduta.\nIto zaitzake estualdiak, arnasik gabe gera zaitezke, edo arazoaren tamainaz jabetu zaitezke. Aspaldi da feministok ezagutzen dugula kortsearen balio subertsiboa. Eta beste behin, datorren larunbatean jantziko dugu soinean Parisen. Zuengatik ere bagoaz eta.\nAurrekoa Neska gazteok autodefentsa feminista!\nHurrengoa KOLO(r)SALA IZANGO DA!


Bizitzak salbatzeko teknologiak\nTeknologia berrien garapena eta ezarpena\nGure misioa bizitza salbatzeko produktuak eta trebakuntza eskaintzea da\nGure erakundea sortu zenetik Espainian zehar milaka espazio toki seguruago bihurtzea lortu dugu desfibriladore erdi automatikoak instalatzeari esker, pertsonen prestakuntza egokia eta produktuen mantentze-lan egokia egiteagatik.\nProyecto Salvavidas-en Ikuspegia merkatuan hazten jarraitzea da, zerbitzu bikaina duen eta behar guztiei irtenbidea eskaintzen dien erakunde gisa identifikatuta dagoelako. Zerbitzuaren eta eskaintzen dituen produktuen kalitatearekin konpromisoa hartzen duen erakundea, bere jardueren ingurumen kudeaketa egokiarekin eta langileen osasuna babesten duena. Gizartearekin eta Planetarekin konprometituta dagoen erakundea Nazio Batuen Iraunkortasunerako Itun Globala sinatuz eta bere jarduerak Garapen Iraunkorrerako Helburuekin bateratuz.\nSorosleen Proiektuaren Politikak arreta berezia eskaintzen du:\nInteres talde guztien beharrak eta itxaropenak asetzea.\nLaneko ingurune seguruak sustatzea.\nGure ekintzek eta produktuek ingurumenean duten eragina murriztea.\nSorosleen Proiektuaren Inprimakia\nJarri gurekin harremanetan, zure kontsulta oso garrantzitsua da guretzat\nInprimakia kontsultei, negozioen lankidetzari edo SalvaVidas Project Partner-i buruzko komunikazio kanala irekitzeko. Gure mediku gailuak eta produktuak lantzeko edo banatzeko informazio gehiago nahi baduzu, bete harremanetarako formulario hau eta ahalik eta lasterren gure langileetako bat zurekin harremanetan jarriko da modu pertsonalizatuan jarraitzeko.


Altsasuko auziaz eta erabakitzeko eskubideaz – Hala Bedi\n> Altsasuko auziaz eta erabakitzeko eskubideaz\nAndoni Olariaga eta Jon Nogales izan ditugu gaur Hizpideko tertulian. Alde batetik Altsasuko auziaz aritu gara, zigorrez eta Espainiar Estatuan sortutako giro mediatikoaz. Bestale, Gure Esku Dagoren galdeketetatik abiatuta Euskal Herritarron Autodeterminazioa eskubideaz ere aritu gara.\nTertulia hemen entzungai.\nHizpidea: Altsasuko auziaz eta erabakitzeko eskubideaz\n← Ekhi Erremundegi: «Kontu handiz hartu behar da jaka horien mugimendua»\nJon Basaguren (Izaki Gardenak): «Garapen logikoa zen autoekoizpenera pasatzea» →


Iparraldeko herrialdeen esperientzia berdintasunaren bidean\n“We have to talk about liberating minds as well as liberating societies. Walls turned sideways are bridges." Angela Davis\nVigeland. Artikulu hau ilustratzen duten eskulturak Osloko Vigeland parkeko artelanak dira. Gustav Vigeland (1869-1943) eskultoreak lan honen bidez jaiotzatik heriotzara bitarteko giza kondizioa eta botere harremanak irudikatu nahi izan zituen. / Hans A Rosbach, CC-BY-SA\nXX. mendearen bukaeran eta XX. mendearen hasieran Iparraldeko herrialdeetan berdintasun soziala balore politiko gisa aintzat ematen hasi zen.\nOndorengo lerroetan hain ezaguna den Eskandinaviako1 genero berdintasun politikei begiratuko diegu. Estatu horietan lortu den ongizate estatua eta genero zein berdintasun sozialaren arteko lotura ezinbesteko erreferentzia bilakatu da. Iparraldeko herrialdeek, genero berdintasun politikak neurtzen dituzten nazioarteko indize altuak dituzte eta sailkapenen goi postuetan kokatzen dira. Zerk ahalbidetu du egoera hori? Zergatik mantendu da denboran zehar? Eskandinaviako genero berdintasunari buruzko modelo batez mintza daiteke? Galdera hauek kontutan izanik, Eskandinaviako estatuen izaeraren eraldaketak genero politiketan izan duen eraginari erreparatuko diogu. Ondoren, gogoeta bat partekatuko dugu; mundu mailako krisi anizkoitz hau sortzen ari den konfigurazio sozioekonomiko berrien aurrean, ze ikasgai atera ditzakegun eskandinaviar esperientzietatik.\nCC BY-NC DN\nOngizate Estatuak hasieran emakumeak hiritartasun politikotik, zibiletik eta sozialetik kanpo utzi zituen. Garaian garaiko erakunde feministen lanak eta borrokak genero berdintasunaren aldeko politikak abian jarri eta estatuaren norabide antipatriarkala definitzen joatea lortu zuten.\nXIX. mendearen bukaeran eta XX. mendearen hasieran Iparraldeko herrialdeetan berdintasun soziala balore politiko gisa aintzat ematen hasi zela esan genezake. Nekazari eta langile mugimenduen indarrak ongizatearen ideia zabaltzearekin batera, alderdi sozialdemokratak politika birbanatzaileak egitera bultzatu zituzten. Politika horien iraupena, halere, aliantza politiko eta sozial zabalen edo kontsentsu handien emaitza izan dira, eskuineko alderdiek dimentsio unibertsala eta zerga altuen sistema hein batean sustatzen dituztelako.\nOngizate estatuak hasieran, ordea, emakumeak hiritartasun politikotik, zibiletik eta sozialetik kanpo utzi zituen. Garaian garaiko erakunde feministen lanak eta borrokak genero berdintasunaren aldeko politikak abian jarri eta estatuaren norabide antipatriarkala definitzen joatea lortu zuten. Amatasun eta aitatasun bajari buruzko eskema zabalak, zaintza lanarentzako gizarte zerbitzu publiko estentsiboak edota goi mailako erabakiguneetan emakumeen ordezkaritza sendoak izan ziren lorpen horietariko batzuk. Iparraldeko sistema politikoek gizarte zibileko indarrei, eta kasu honetan erakunde feministei, kasu egin eta erantzunak ematen zizkielako gauzatu ahal izan ziren.\nGarai horretako erakunde feministek kontuan hartzen zituzten bi ideia dira nabarmentzekoak. Batetik, 1960tik 1990eko hamarkadara bitartean, estatuaren izaera instituzionala eta instrumentala aldatzea zen helburua; funtsezko aldaketak bideratu beharra. Besteak beste, esparru publikoaren eta esparru pribatuen arteko banaketarekin bukatzea eta, beraz, lana, familia eta estatuaren arteko bestelako harremana bideratzea.\nOngizate estatua gorpuzteak funtsezko aldaketa horiek ematea ahalbidetzen zuen, Eskandinaviako estatuak hiru ardatzek ezaugarritzen baitituzte: estatuaren presentzia2 eta eskuhartzea, unibertsaltasuna eta berdintasuna.\nHelga Hernes3 norvegiar akademikoak lorpen garapen horri ”women friendly policies”4 edota “state feminism” izena eman zion. Kontzeptuak, batzuen iritziz eztabaidagarria izanik ere, emakumearen emantzipazioa eta genero berdintasunaren aldeko politikak sortzeko Estatuaren eskuhartzea agertzen du. State feminism kontzeptuak estatua bera, orduko feminismoa –kalekoa– eta politika instituzionalaren arteko lotura estua agertzen ditu.\nAntti T. Nissien, CC BY 2.0\nGenero gaietan aditua den Anette Borchorst-ek publiko eta pribatuaren arteko muga jariakorra dela, eta gainera hainbat negoziazio eta marko ezberdinen arabera ematen dela dio. Azken hamarkadetan merkatuak lortu duen ikusgarritasuna dela medio, publiko-pribatuaren arteko banaketari buruzko eztabaida garrantzi handikoa bilakatu da.\nHelga Hernesen iritziz, 70 eta 80 hamarkadetan zehar Eskandinaviako estatuek genero politika parekideak sustatzeak, erreprodukzio soziala esparru publikoan kokatzea ekarri zuen. Eta hala izan bazen ere, publikotasuna genero parekidetasuna segurtatzeko ez da aski. Feminista gehienen iritziz, garai horretan publiko eta pribatuaren arteko banaketa gainditzeko bideak genero dimentsio handia galdu zuen, publikotasuna lehenetsi zelako. Izan ere, botere egituren karga maskulinoa handia da bizitzako alor guztietan eta publikotasunak bestelako neurririk gabe ez du karga hori gutxitzen.\nGenero gaietan aditua den Anette Borchorst-ek5 publiko eta pribatuaren arteko muga jariakorra dela, eta gainera hainbat negoziazio eta marko ezberdinen arabera ematen dela dio. Azken hamarkadetan merkatuak lortu duen ikusgarritasuna dela medio, publiko-pribatuaren arteko banaketari buruzko eztabaida garrantzi handikoa bilakatu da. Gainera, hainbat erreprodukzio zereginen bir-familiarizatzearen ondorioz, gaiaren garrantzia azalarazi da.\nEsaterako, kudeaketa publiko berriaren printzipioetan oinarritua, etxeko zaintzei buruzko diru-laguntzak edo gurasotasun bajaren onuradunari buruzko debateak egiten ari ziren –egun, irekia jarraitzen du–, beti ere askatasun indibidualaren irizpidea gidari zela. Hainbat adibide jar daitezke: 1998an Norvegiako demokrata kristauek gobernuan zeudela “cash for cash sistema6” deritzon formula onartu zuten. Suediak bide berari segitu dio “free choice” ideiari helduta.\nDanimarkan berriz zaintzaren ardura udalaren esku utzi zen, baina eragina mugatua izan zen eta 1997an aitatasun baja ezarri zen. 2002an alderdi liberalak neurria kendu zuen eta publiko-pribatuaren arteko banaketa birdefinitu zuen “aitatasun baja” familiaren barruko aferen barruan kokatzeko mehatxua eginez. Baina amatasunaren bajari ez zitzaion trataera bera eman. Alderdi liberalak eta zentro-ezkerreko beste aktore batzuek neurria beharturiko genero kuotatzat jo zuten eta aipaturiko eztabaidan eragin handia izan zuen.\nBorschorstek dionez publiko-pribatuaren arteko harremana ez da berdina herrialde guztietan. Horien arteko harremana ezberdina da lurralde bakoitzean genero-berezitasun argumentuek eta feminismoak duen indar harremanaren arabera. Genero kuotak eta ekimen politikoak bereziki kontraesankorrak dira batzuetan eta besteetan, emakumeen kasuan lan merkatuari eta ordezkaritza politikoari dagokionean eta gizonen kasuan familiaren zaintza lanei dagokienean. Are gehiago, publiko-pribatuaren arteko orekak mugimendu feministaren eragina isla dira. Danimarkan oso zatituta daude bi espazioak eta aldiz Suedian, oso indartsua da bien arteko harremana.\nBaina oreka hori eskuin-ezker ardatzaren arteko ispilua ere badela dio Borschorstek. Eskuineko alderdiak politika birbanatzaileetan estatuaren esku-hartzea indartzearen kontra daude. Dena den, baieztapen horrek zati batean soilik azaltzen du dagoen banaketa, ez dagoelako Eskandinaviako eskuineko alderdien arteko jarrera komunik eta nazio ñabardurek ere eragina dutelako: Danimarkako eskuina eta Suediakoa ez dira berdinak, adibidez.\nBeraz, Eskandinaviako herrialdeak haurren zaintzari eta gurasoen bajari dagokionez aurrerakoiak badira ere, eskema zabalak eta gogotsuak planteatuz, erreprodukzio soziala arlo publikoan kokatzeko garaian, zailtasunak topatu dituzte. Publiko eta pribatuaren arteko banaketa edo muga herrialde batetik bestera aldakorra izateaz gain, banaketa hori sozialki eraikia den heinean, hainbat auzi eta gatazkaren menpekoa da: lan arlokoak, ordezkaritza politikoari dagozkionak edota etorkizunean suertatuko diren arazo berriei lotuak; besteak beste, emakume etorkinen marginalizazio eta esklusioarekin zerikusia dutenak.\nHorren aurrean indar ezberdinak nola mugituko diren, eta mugimendu feministak izango dituen ekimen propositiboak (instituzioetatik kanpo bereziki) eta aliantzak josteko ahalmenak determinatuko dute etorkizunean erreprodukzio sozialaren kokapen publikoa.\nGenero berdintasunari buruzko modelo nordikorik ba ote?\nEskandinaviako herrialdeak haurren zaintzari eta gurasoen bajari dagokionez aurrerakoiak badira ere, eskema zabalak eta gogotsuak planteatuz, erreprodukzio soziala arlo publikoan kokatzeko garaian, zailtasunak topatu dituzte.\nIparraldeko estatuak ez dira feministak izan, baina genero berdintasunaren aldeko politikak bideratu dituzte. Egoera hau emakumeen mobilizazio politikoaren eragina eta genero berdintasunaren instituzionalizazioaren arteko uztartzearen ondorioa izan zen. Arestian esan dugunez, prozesu honi “women friendly welfare state” edota “state feminism” izena eman zitzaion, eta kontzeptua beste herrialdetara zabaldu den arren, Herri Nordikoetan izan duen esanahia ez da herrialde horretatik kanpo aurkitzen, Eskandinaviako ongizatearen urrezko garaian proposatu zelako eta ongizatearen estatu naturarekin lotutik dagoelako.\nFeministen mobilizazio indartsuen efektuak eta euren eskakizunen aldeko alderdi zein mugimendu politikoen egiturek bultzatu zituzten emakume politikariak estatua tresna gisa erabiltzera. Era horretan, estatua, genero parekidetasuna eta politika aldeko espazio bilakatu zuten. Anette Borchorstek 2000. urtean Iparraldeko genero berdintasun modeloa bi ardatzen bidez definitu zuen: bizitza politikoan goi mailako parte hartzea eta lan ordaindua. Bi ardatz horiek zera ekarriko zuten: hezkuntza berdintasuna, lan berdinagatik soldata berdintasuna, genero oreka familian eta lan merkatuan, bozkatzeko eskubide berdintasuna...\n1970eko hamarkadatik aurrera, iparraldeko gobernuek genero berdintasuna sustatzeko eta abiatzeko politikak garatu zituzten, eta lana-familiaren arteko oreka edota kontziliazioa da Iparraldeko modeloaren bereizgarria: amatasun eta aitatasun baja, laguntza ez duten gurasoentzako zaintza zerbitzu publikoa eta haurtzaindegi publikoak -batik bat udal haurtzaindegiak-. Esan daiteke lana-familiaren oreka, ekonomiaren berdintasuna erdiesteko bidea izan dela. Norvegian adibiderik eraginkorrena dugun bitartean, Finlandian haurtzaindegi sistema ahulena dago, diru laguntza eta zerbitzu publikoen arteko sistema berezitua duelako. Haatik “cash for care benefit” sistema edota zaintzagatik diru-laguntzen sistema dei genezakeen formula gainontzeko herrialdeetan baino instituzionalizatuagoa du.\nBestalde, parlamentuetan zein erabakigune politikoetan genero berdintasuna arautu eta sustatzeko hainbat neurri eta politika abian jarri dira. Kuoten gaiak, ordea, ez du adostasun nordikorik lortu. Horrela, Islandiak, Norvegiak eta Suediak %40tik %60ra arteko kuota eta hautes-zerrendetarako kremailera sistema martxan jarri duten bitartean, Danimarka zein Finlandiako alderdiek ez dituzte neurri horiek onartu, batez ere, Finlandiako parlamentuan emakumeen presentzia oso altua delako. Kuoten gaiarekin jarraituz, Norvegia enpresa zein korporazioetako zuzendaritzetan kuoten irizpidea proposatzen (1999n) eta sartzen (2003an) lehena izan zen. Islandia Norvegiaren ondorengoa izan zen 2010ean. Eta Suediak Norvegiarekin batera hasi bazuen ere, ez zuen berarekin batera jarraitu. Maila baxuagoan Danimarka topa dezakegu.\nSozietate publiko mugatuetako zuzendaritzetan, parekidetasunaren eskema sartzeak ekonomia esparruan genero berdintasuna sustatzea du helburu eta aurrerapen esanguratsuak gertatu dira. Ildo honetan eta berdintasun ekonomikoaren aldeko politikei dagokienez, esan behar da legislazio nordiko guztiek, diskriminazioaren kontrako babesaz gain, agintari zein lan emaileen betebeharrak biltzen dituela; eta, era berean, soldaten berdintasunari buruzko arautzeak aintzat hartzen dituztela. Baina legislazio guztiek dituzten bi helburu hauetatik kanpo, zaila da esatea genero berdintasunaren aldeko politiken perfil komuna dagoenik, J. Kantolak edo M .Teigenek 7diotenez.\nLaburbilduz: genero berdintasunaren aldeko konpromiso eta garapenari dagokionez Eskandinaviako modelo bakarra ez dagoen arren, gainontzeko herrialdeei abantaila nabarmena ateratzen diete. Halere, 2008ko krisi finantzieroaren ondorioz eta populazioaren mugikortasunak eta migrazioak alda dezakete orain arte ezagutu dugun joera, batez ere, publiko-pribatuaren arteko banaketari dagokion arloan.\nGogoetarako ideia pare bat\nCathy Thomas, CC BY-NC-ND 2.0\nIparraldeko genero politiken paisaia nabarmenki aldatu da azken 50 urteetan. Baina ongizate estatuaren eraldaketak, ekonomia integrazio prozesuen ondorioak, nazioarte mailako instituzioetan genero gaien presentziak, eta instituzioetatik kanpoko mugimendu feministaren agentziak -egiletza-, proiektu feministarentzako testuinguru berri bat sortu dute. Horrek Iparraldeko herrialdeetako mugimendu feministaren estrategia eta ideiak astindu ditu, erronka berriak planteatuz eta espazio diferenteetan kokatzeko beharra agertuz. Besteak beste, elkartasuna, genero parekidetasuna eta justizia sozialari buruzko ideien inguruko berrikuspena proposatzen ari da, sexualitatea, arraza eta etniaren kategoriak periferia politikotik erdigune politikora mugitu direlako.\nProstituzioari buruzko suediar esperientzia\nProstituzioari buruzko eztabaida konplexua da, botere harremanek zeharkatzen dute eta atal askori begiratu behar zaio: sexu indarkeria, “trata” edo sexu merkatua, borondatea... Horrez gain, eragile sozial eta politiko askoren esku hartzea ere badakar. Gai korapilatsu horri ere inoiz heldu beharko diogulakoan, eztabaida hori elikatzeko asmoz, suediar ereduari begiratu diogu:\n1999ko urtarrilaren 1ean Suediak prostituzioa zigortzen duen lege bat onartu zuen. Legeak hiru atal nagusi biltzen ditu. Lehen biak legearen beraren definizioari dagozkio eta hirugarrena legea inplementatzeko errekurtso materialei. Hurrenez hurren:\n1. Sexu zerbitzuen erosketaren penalizazioa\n2. Sexu zerbitzu horien salmentaren despenalizazioa\n3. Diru partida garrantzitsuak sexu jarduera utzi eta bestelako lana aurkitu nahi duten prostitutentzako.\nLege hau feministen borrokak genero berdintasunaren aldeko politikak bideratzen lagundu zutelako eta horrek Suediako jendartearen arlo ezberdinetan emakumeen presentzia eta egiletza handia ahalbidetu zuelako izan zen posible. Esaterako, legea onartu zen urtean, Estokolmoko Parlamentuan %50 ziren emakume parlamentarioak. Suediar esperientziak bestelako ikasgaiak ere uzten dizkigu. Legea indarrean jartzearekin batera, begiztatzeko beharra eta hau bideratzeko ataleko funtzionarioentzako nahita nahiezko trebakuntza jarri zituzten abian. Eta noski, horretarako bitartekoak ere bai.\nLegearen beharra, proposamena eta eztabaiden protagonistak emakumeen erakundeak izan ziren. 2002an 1999ko legearen eranskin bat onartu zen. Eranskin hau giza trafikoaren debekuari buruzko lege bilakatu zen eta aurrekoak zituen hainbat gabezia bete zituen.\nGaur egun sexu langileen %80-ak sexu jarduera utzi du. Prostituzioa desagertu ez bada ere, Eskandinaviako beste herrietako zifrekin konparatzen badugu, nabarmen egin du behera: Finlandian adibidez, 15000 eta 17000 emakume prostituitzen diren bitartean, Suedian 1000 eta 5000 artean dira. Suediar modeloa interesgarritzat jo dute Norvegiak eta Finlandiak eta horri jarraiki zaizkio.\nSeguruenik ez daude soluziobide definitiboak, eta gaur egun dagoen krisi ekonomiko eta sozaialak ez du horretan laguntzen, baina eztabaidarako Suediako adibidea kontutan hartzeko moduko esperientzia izan daiteke.\n1 “Eskandinavia” eta “Iparraldeko herrialdeak” hitzak indistintoki erabiliko ditugu, nahiz eta geografikoki Eskandinavia, Norvegiako eta Suediako mendien penintsula izan eta Iparraldeko herrien barruan Norvegia eta Suediarekin batera, Danimarka, Finlandia, Islandia, Faroe, Aland eta Groenlandia koka daitezkeen, batez ere 1950eko Nordic Council eta honek ahalbidetu zuen kooperazio politika instituzionalizatu ondoren. Islandiako salbuespen batzuk izan ezik, ongizatearen terminoetan herrialde hauen ezaugarriak ondorengoak dira: estatalismoa, unibertsaltasuna eta berdintasuna.\n2 Eskandinaviako jendarteak ez dira bitartekaritzako egituretan oparo, eta politika antifamiliaristen aldeko estatalitatearen presentzia bermatu ahal izateko udalek oso paper inportantea jokatu dute eta jokatzen dute gaur egun ere.\n3 HERNES H: El poder de las mujeres y el estado del bienestar.Vindicacion feminista. 1990\n4 Women friendly policies eta state feminism kontzeptuak ezin dira literalki itzuli. Hainbat aditu kutsu antipatriarkaladun estatu definizioa erabiltzearen aldekoak dira. Baina beste batzuk erabilpen honen kontrakoak dira eta proposatzen dute genero parekidetasunaren aldeko politikak erabiltzea.\n5 Borchorst. A in BERGQUIST CH. : Equal Democracies?: Gender and Politics in the Nordic Countries. Ed.Nordic Council.1999.Oslo\n6 Sistema horren bidez bi gurasoen familia batean aitak hilabetez etxekoen zaintzaz arduratzearen truke diru-laguntza jasotzen du eta besterenezina da. Esan nahi da amarentzako ez dagoela horrelako neurririk.\n7 KANTOLA J: Feminists Theorize the State. Pallgrave.MacMillan.200. TEIGEN.M: Political constructions of gender equality: Travelling toward... a gender balanced society?. Nordic Journal of Women's Studies. 2005


Merezi al dugu Iruña-Veleia?. Noticias de Navarra\nMerezi al dugu Iruña-Veleia?\nJose Luis Erdozia - Miércoles, 31 de Enero de 2018 - Actualizado a las 11:42h.\nHamar bat urte luze, dagoeneko, grafito ditxosozkoak agertu zirenetik Gasteiz ondoan. Nolako “lanak” eman zituen aipatu agertzeak hasierako urteetan! Nolako poza euskaldunondako halako aurkikuntza “zazpigarren alabarenean” gertatu izanagatik! Zenbait teoria “zientifiko” eta interesatu, bat-batean pikutara joan zitekeela pentsatze hutsak eragindako poz ikaragarria! Baina, euskaldunon baratzean ezin luzaroan barazkirik baino ez izaterik, eta ia berehala hasi ziren bestelako belarrak ere hazten, ureztatze eta ongarri hoberenekin lagundurik.\nEta horrela hartu zuen Iruña-Veleia aferak egunkarietako azaletan, ia gehienetan, bere tokia lehen urteetan eta euskaldun gehienok aho bete hortz geratu ginen. Gozokia ahoko zuloan dastatu bezain laster, pozoina zela gaztigatu ziguten zenbait erakundetatik (Arabako Aldundia, EHUko euskal filologíako eta historiako kide esanguratsuak…). Eta gainerako euskal erakunde guztiak mutu, isil, eguraldia hizpide, kasurik hoberenean ere!Oinezko euskal herritar gehienak harri eta zur, ezin ulerturik grafitoen berri izan eta berehala, nola agertu ziren gertaera honen garrantzia azpimarratuz, komunikabide guztietan, geroxeago horiek faltsutako emanen zituzten “adituak”. Hori al da aditu batek, edozein dela ere bere jakintza arloa, burutu beharreko ibilbide edo azterbide “zientifikoa”? Aurkikuntzaren emozioak itsutu, lau haizetara zabaldu, eta ondoren aurkikuntzaren subjektua aztertzeari ekin? Emozioaren aitzakia izanen balitz, sikira, barkatzeko modukoa zatekeen eta “aditu” horiek izan beharko ziratekeen interesatuenak, haiek ez eta beste aditu objektibo edo inpartzial batzuen eskuetan uzteko aurkitutakoak, lehenbailehen aztertu eta haien iritzia emateko. Baina, ez! Hasierako “adituak” eta haien kideak hasi ziren grafitoak faltsuak zirelako arrazoiak plazaratzen. Eta bai arrazoi bitxiak eman ere, grafitoak faltsuak zirela ondorioztatzeko. Horietako batek “Eusko label” idatzita zuela esatea falta izan zitzaien. Arrazoi horiek eta ez beste batzuk baldin badira, behintzat, Iruña-Veleiako grafitoak faltsuak direla esateko, ez da dudarik aurkitu zituzten arkeologoek ez zutela inolako iruzurrik egin eta oso aurkikuntza garrantzitsu baten aurrean gaudela euskararen historiaren aldetik gutxienik. Hala erakutsi zuen 2011n Miguel Thomson ikerlari eta ebaluatzaile zientifiko madrildarrak.\nGrafitoak faltsuak direla “aditu” horiek emandako arrazoi edo froga horietako batzuk baino ez ditut orain gogoratuko (guztiak ezagutu nahi dituenak, Thomson-en txostena irakur dezake euskararenjatorria.net web orrian), horiek baitziren afera jarraitu zuten oinezko euskaldun gehienek aipatzen zituztenak orduko hartan. Eta aditza iraganean erabili dut propio aurreko esaldian, ezen egun ematen du ez dela dagoeneko inoren kezka (Euskararen jatorria erakundekoak kanpo, jakina) Iruña-Veleiako afera. “Descartes”. XVII. mendeko filosofoaren izena irakurri zuten Iruña-Veleiako ostraka batean Joaquín Gorrochategui (EHUko katedraduna), Isabel Velázquez (Madrileko Unibertsitate Complutenseko Latin filologiako katedraduna), Pilar Ciprés (EHUko Antzinako historiako irakaslea) eta Santos Yanguas (EHUko Antzinako historiako katedraduna). Niscart da, Thomson-en arabera (inola ere ez Descartes behintzat), ostrakak idatzita ageri duen izena.\n“Deidre”. Izen modernoa omen Gorrochategui, Ciprés, Santos Yanguas eta Julio Núñez-endako (EHUko Arkeologiako irakasle titularra) eta, horregatik, ezinezkoa III. mendean agertzea. Irlandako jatorrizko Deirdre baten bilakabidea dela diote. Thomson-ek frogatu zuen ohikoak direla behin bakarrik agertu diren inskripzio latinoak (ez zen, orduan, hori faltsutako hartzeko arrazoi edo aitzaki nahiko) eta, gainera, Deidre honen oso antzekoak diren izenak ere badirela inskripzio latinoetan, Dendre eta Dedre, esate baterako.“Secuano”. Oso harrigarria, ezinezkoa ez bada ere, Velázquez-endako eta Sequano beharko lukeela zioen.. Thomsonek ohikoa dela esaten du eta Sicuani, Secuanus eta Secuan inskripzioak erakutsi zituen.“Ioshe”, “Ieshu”. Gorrochategui-k eta Velázquez-ek ezinezkoa dela tarteko /h/ hori agertzea /s/ baten ondoren. Thomson-ek ondorengoak erakusten ditu: Pascashsa Pascasa-ren ordez, Caeshia Caesia-gatik eta Proshodus Prosodus beharrean.“Pather”. Ezinezkoa /th/ taldea Velázquez, Ciprés eta Santos Yanguas-en arabera. Eta, atzera berriz Thomson-ek: virthus (15 aldiz), thurarius (10 aldiz), centhurio (3 aldiz), Catho (2 aldiz), Thullius (2 aldiz), mather, cesthula, Festhiva, Fausthinus, Patherio, Arthemisia, Arthemius, Arthemis edo Arthemon.\n“Z”. Ezinezkoa grekeratik kanpo XV. mendea arte gutxienik aipatu kontsonantea agertzea, ez balitz aipatu hizkuntzatik hartutako hitzak erabiltzerakoan, Gorrochategui eta Joseba Lakarraren arabera (EHUko Euskararen Historia eta Euskararen Gramatika Historikoaren katedraduna). Zer esan, orduan, Donemiliagako “izioqui dugu” edo “guec ajutu ez dugu” horiei buruz? Eta horrela, bata bestearen atzetik, grafitoak faltsutako emateko “arrazoi” guztiak bertan behera utzirik Thomson-ek.Gure Euskal Herri “santu” honetan, eliza jarraitzaileen kopurua jaisten ari den garaian, hain zuzen ere, “pontifizeak” sortu zaizkigu, eta gainerako euskaldunok, “Pontifex eta dogma” lemapean, berdin alderdi konfesionaletakoak, ez-konfesionaletakoak edo ateoak ere, “pontifizeen” esanetara edo, gutxienik, haien dogmak eztabaidatzeko asmo txikienik bera ere gabe, interesaturik, beldurturik, uzkurturik, akonplejaturik… isilpean amen esaten ari gatzaizkie pontifizeei.\nAmen esan diete Euskal Herriko erakunde “ofizial” gehienek Iruña-Veleian agertutako ostrakak faltsutuak izan direla esan dutenei. Amen, orokorrean, hauei euskal egunkariek eta bereziki tematurik, grafitoak faltsuak direla erakutsi nahian, kazetariren bat ere. Amen euskal sindikatu eta alderdi politikoek. Amen ere bai esaten ari zaizkie euskara helburu duten hainbat eta hainbat erakundek. Eta amen interesatu berezia, azkenik, EHUk, ostraken afera sortu zenetik berak lortu baitu aztarnategia kudeatzeko ardura, honek dakarren ondorio guztiekin (ganbela, teoriak…).Zergatik ez dakigu oraindik benetakoak edo faltsuak diren aipatu grafitoak? Nola da posible, azken boladan Euskal Herrian agertzen ari diren Paleolitos aroko aztarna arkeologikoak horren azkar datatu eta benekotako onartuak izatea eta behintzat hamar aldiz gutxiagoko antzinatasuna izan dezaketen ostrakak eta hauetako grafitoak aldiz ez? Zein da ezberdintasuna? Aztarna arkeologikoek ez dutela kolokan jartzen aurretiazko inolako teoriarik? Euskal hizkuntzalaritza “ofiziala” kolonizatua dagoela irakurtzen nuen lehengo batean eta, bistan da, hori pentsatzeko arrazoirik ez dela falta.\nEta, oinezko edo gainerako euskaldunok, zeren zain gaude? Akaso uste dugu grafitoak aurkitu zituzten arkeologoen aurkako epaiketan argituko digula faltsuak edo benetakoak diren epaileak?Bizi dugun garai honen noraezaren paradigmatako har daiteke Iruña-Veleiaren kasua. Eta honen guztiaren ondorioa, euskaldunok, masa akritikoa bihurturik, bitartean, ez dakigula nora jo. Ez ahuntzetarako, ez arditarako!Euskararen historiaren ikuspegitik horrelako garrantzia duen aurkikuntza baten benekotasuna argitzea berdin bazaigu, orduan, ez dugu merezi XXI. mendeko euskaldunok Iruña-Veleia. Ez da zalantzarik, ez zutela horrela jokatuko XX. mendeko euskaldunek, diktaduraren garaian, euskararen iraupenari norberaren txokoetan eutsi soilik ez eta honen gizarteratzeari ekin ziotenean hezkuntza mundura zabalduz bere erabilera klandestinitatean, esate baterako.\nOsasunbidea y el euskera\nAl pueblo de Alsasua


Rigas Velestinlis - Wikipedia, entziklopedia askea.\nVelestino (en) , 1757\nAmpelakia, Larissa (en)\nBelgrad, 1798ko ekainaren 24a (40/41 urte)\ndiplomazialaria, kazetaria, filosofoa, itzultzailea, poeta, idazlea eta politikaria\nModern Greek Enlightenment (en)\nRigas Velestinlis (grezieraz: Ρήγας Βελεστινλής) edo Rigas Feraios (grezieraz: Ρήγας Φεραίος) (Feres, 1757 - Belgrad, 1798ko ekainaren 24a) greziar idazle eta iraultzailea izan zen. Greziar Pizkunde Kulturalean parte hartu zuen. Otomandar Inperioaren aurkako Balkanen matxinadan parte hartu zuen eta Greziako Independentzia Gerraren aitzindaria izan zen.\nGaztetan irakasle izan zen eta otomandarrei aurre egin zien. Athos menditik igaro ondoren, Konstantinoplara joan zen, non Alexander Ypsilantis fanariotako idazkaria izan zen.\nBukaresten eskolara itzuli eta hainbat hizkuntza ikasi zituen. Nikolaos Mavrogenis printzearentzat lan egin zuen. Itzultzaile gisa ere lan egin zuen Frantziako kontsuletxean eta grezierara itzuli zuen Marseillesa.\n1793an Vienara iritsi zen, non greziar bizilagunak handi bat zegoen. Bere asmoa Napoleon Bonaparte jeneralari otomandarren aurkako matxinada baterako laguntza eskatzea zen. Grezierazko egunkari bat argitaratu zuen, Efimeris izenekoa. Frantziako Iraultzaren printzipioetan oinarritutako panfletoak, grezierazko itzulpenetan eta olerkietan ere argitaratu zituen.\nTraizionatu ondoren, Austriako agintariek atxilotu egin zuten Triesten. Austriarrek Belgradeko gobernadore otomanoari eman zioten. Han espetxeratu, torturatu eta hil egin zuten.\nThourios ou Hymne patriotique., Frères Poulios, Vienne, 1797.\nRigas (Peter von Hess)\nRigasen oroimenezko plaka Vienan\nRigasen estatua Belgraden\nRigasen estatua Atenasen (Ioannis Kossos)\nIkono Greziako mapan\nRigas eta Adamantios Korais Greziari altxatzen laguntzen (Theophilos Hatzimihail)\nMultimedia: Rigas Velestinlis\nBNF: 13483040w (data)\nOpen Library: OL5410675A\nGrezia modernoaren independentziaren protagonistak\nOrriaren azken aldaketa: 1 otsaila 2022, 18:20.


Txikipedia:Eskorpioi - Wikipedia, entziklopedia askea.\nEskorpioiak artropodoen taldeko animalia txiki batzuk dira, araknidoen familiakoak, ziztada pozoitsua eman dezaketenak isatsean duten eztenarekin. Bizi diren 1.400 eskorpioi espezie edo motetatik, 25 inguruk hil dezakete pertsona bat beren pozoiarekin. Dena den, gehienek ez dute eztenkadarik egingo bakean uzten badira. Armiarmen familia berekoak dira.\nAntartikan eta eskualde polarretan izan ezik, mundu osoan daude eskorpioiak. Asko basamortuan bizi dira, baina belardietan, leizeetan eta basoetan ere egon daitezke. Normalean 1,3 eta 21 zentimetro arteko luzera izaten dute. Basamortuan bizi diren espezie gehienak horixkak edo marroi argiak dira. Beste espezieak marroi ilunak edo beltzak izan ohi dira.\nArmiarmek bezala, eskorpioiek ere lau hanka pare dituzte. Aurreko hankek pintza itxura dute, harrapakinei errazago eusteko. Eskorpioiek isatsa bizkarraren gainean makurtuta eramaten dute; muturrean ezten zorrotza dute, barrutik hutsik dagoena. Pozoia eztenetik ateratzen da harrapakin handiagoak paralizatzeko. Gizakien kasuan, eskorpioi batek ziztatuz gero, sendagaiek pozoiaren efektuak geldi ditzakete, eztenkada jaso eta denbora gutxira hartzen badira.\nEskorpioiak azkar mugi daitezke edozein angeluko azaletan, baita buruz behera daudenean ere.\nAnimalia hauek ezkutuan ematen dute egunaren zatirik handiena eta gauez ateratzen dira jateko. Intsektuak eta armiarmak jaten dituzte; espezie handiagoek, aldiz, muskerrak, sugeak, arratoiak eta beste eskorpioiak jaten dituzte.


Obrak eta Zerbitzuak Foru Planak bi obra finantzatu ditu Amurrion | HAUXE DA AMURRIO\nAurkeztutako bi proiektuetarako finantzaketa lortu du Udalak: Frontoi kalea guztiz eraberritzeko eta Mendixur, Larrabe eta Bergantza auzoetako saneamendu-sarea berritzeko. Lehen jarduketa egiteko; hau da, kale hori erabat eraberritzeko, foru-erakundeak 672.851,60 euroko diru-laguntza esleitu du, zehazki honako hauek egiteko: trafikoa berrantolatzeko, oinezkoentzako eremu berriak sortzeko eta instalazioak berritzeko. Gainera, obra horien bidez, kalearen diseinua zuzendu beharko da mugikortasunaren udal-planaren irizpideetara egokitzeko eta Juan Urrutia plazarekin duen elkargunea konpontzeko. Halaber, lan horiek direla eta, hiri-zerbitzu eta -instalazio guztiak berrituko dira; alegia, ura, saneamendua, telekomunikazioak, argiteria, elektrizitatea eta abar, eta airean daudenak lurperatu egingo dira.\nOnetsitako bigarren finantzaketa 754.468,75 eurokoa da, eta, diru horri esker, oraingo saneamendu-sistema berritu ahal izango da, baita sare bereiziak egin eta isuriak garbitzeko sistema hobetu ere. Hori guztia Amurrioko Hornidura eta Saneamendu Sareak Berritzeko Planean adierazitakoarekin bat etorriz egingo da. Plan hori Amurrioko Udalak eta Partzuergoak sinatutako kudeaketa agintzeko hitzarmenean dago jasota, eta,”horren bidez, asmoa da, besteak beste, jada erabili ezin diren eta duela hogeita hamar urtetik gora instalatu ziren sareen zati guztiak berritzea”. Mendixur kalean, oraingo saneamendu-sarea aldatuko da; Larrabe auzoan, oraingo saneamendu-sarea kendu eta sare bereizi bat jarriko da, eta, azkenik, Bergantza auzoan, sarea eguneratu egingo da. Horretarako, iragazki biologiko bat instalatuko da Bergantza auzoko isuri fekalak jasotzen dituen hobi septikoaren irteeran, isuri horiek indarrean dauden legeriara egokitzeko.


“Itsaso bete aukera”, edo nola lortu ikasleek arraina jan dezaten\n2015ko maiatzaren 4a “Itsaso bete aukera”, edo nola lortu ikasleek arraina jan dezaten\nEurest Euskadi erakundeak, Scolaresten bitartez, “Itsaso bete aukera” tailerraren beste edizio bat antolatu du; hain zuzen ere, tailerraren helburua da txikienak arraina jatearen garrantziaz kontzientziaraztea. Horretarako, tailerra Bizkaiko zenbait ikastetxetan egin zen, apirilean hain justu.\nZehazki esateko, ekimena Madre de Dios, Ikasbide, Bihotz Gaztea, Paúles eta Carmelo ikastetxeetan egin da, eta, bertan, Lehen Hezkuntzako ikasle-talde batek hartu du parte.\nScolarestek elikaduraren inguruko tailerrak eta jolasak egiten ditu zerbitzua ematen duen jantokietan, ikasleei bizimodu osasungarria izaten laguntzeko. Aipagai dugun ekimena 'Jan, ikasi, bizi' Hezkuntza Proiektuaren parte da.\nIldo horretan, Scolarestek eskoletako jantokietan egiten dituen jardueren xedea da ikasleak ohitzea beren eguneroko dietaren parte izan behar duten elikagaiekin; horretarako, zenbait jolas egiten dira, adibidez, “Elikaduraren piramidea”, edo tailerrak (aipatutako “Itsaso bete aukera” edo beste batzuk, adibidez, “Egunean 5”, fruten eta barazkien kontsumoa sustatzeko, eta “Meriendatu arratsaldea”, askaria jatearen garrantzia nabarmentzeko eta elikagairik osasungarrienen berri emateko.\n“Jan, ikasi, bizi” proiektuak zenbait aintzatespen publiko jaso ditu. Horietako azkena Atresmedia komunikazio-taldearen eskutik etorri da (talde horren barruan daude, beste zenbait komunikabideren artean, Antena 3, La Sexta eta Onda Cero). Hain zuzen ere, Atresmediak “Objetivo Bienestar Junior” zigilua eman dio Euresti; bereizgarri horrekin, txikienen artean bizi-ohitura osasungarriak sustatzen dituzten ekimenak hartzen dira aintzat.\nScolaresten kasuan, ekimen honen sustatzaileek, lehen “luzatzea” izenekoa, "jolas-metodologia dibertigarriaren eta, nagusiki, parte-hartzailearen bitartez, elikadura-praktika onak bultzatzen direla” azpimarratzen dute. “Hala, barazkiak, arraina eta egoskariak kontsumitzeak duen garrantzia nabarmentzen dute, agian, txikienen artean elikagai horiek erakargarritasun-maila txikia baitute. Gainera, produktuen barietate desberdinak eta beren ezaugarriak erakusten zaizkie eta, horretarako, zentzumenaz eta beren esperimentazioaz baliatzen da”.


"Gurekin!" | Gizartea | Berria\nMiarritzeko ordainlekua, gaur. Isabelle Miquelestorena.\nMiarritzeko (Lapurdi) Irati erakustazokako aparkalekuan ordua jarria zuten 09:00etan Jaka Horiek. Mobilizazio handi deitu diotenaren laugarren eguna da gaurkoa. Pixkana bilduz joan, eta, handik gutxira, hitz gehiegi trukatu gabe, bi taldetan banatu dira: batzuk Biriatuko ordainlekurantz abiatu dira, eta besteak, Miarritzekora. Zer egin behar duten argi dute denek.\nMiarritzera iritsi bezain laster, Donostiarako eta Baionarako bi noranzkoetan jarri, eta kamioiak blokeatzeari ekin diote. Hasieran, kamioi batzuei pasatzen utzi diete trafikoa gehiegi ez oztopatzeko, baina, denak bazter batean jartzea lortu dutenean, autoei bakarrik utzi diete pasatzen. Ordainlekuko hesia irekita bazegoen ere, auto gidari batzuek ordaintzeko asmoa agertu dute, ezjakintasunez, baina Jaka Horiek berehala jakinarazi diete gaur dohainik zela bidesaria.\nAuto gidari askok eta askok jaka horia begi bistan zuten, eta klaxona jotzearekin batera mugimenduarekin bat datozela adierazi dute, Jaka Horiek "gurekin!" oihukatu bitartean.\nPierre eta Gaelle Fabie aita-alabak hantxe zeuden goizean. Angelutik (Lapurdi) etorri dira, eta mugimendua hastapenetik sostengatzen dutela esan dute. "Macronek hitz egitea nahi dute, eta dimisioa ematea. Gure erosmen ahalmena handitzea espero dut, eta gure erretretari balioa handitzea", azaldu du Pierre Fabiek. "Mugimendu honek zerbait ekarriko duela pentsatu behar da, ez baita posible hilean 1.200 euro irabaztea; are gutxiago, bi haurrekin bakarrik zaudenean", gehitu du Gaelle Fabiek.\nNathalie Martin Baionatik dator. Gauzak aldatzea espero du: "Nik uste dut gauzak lortuko ditugula, eta, Macronek dimisioa ematen badu, ez dago inongo arazorik".\nRobert Bredt duela lau urtetik bizi da Baionan. Paristarra da, eta gaurko eguna gertutik jarraitzen ari da; batik bat, Parisen zer gertatzen ari den familikoengandik ari da jasotzen. Bera ere mugimendua hastapenetik sostengatzen du, eta, azaroaren 17tik, mobilizazioetan parte hartzen ari da: "Ez naiz hor egunero, lan egiten dudalako, baina asteburuetan hor naiz". Mugimenduak duen antolatzeko modua aldatu duela nabarmendu du: "Hasieran, biribilgunetan jartzen hasi ginen, eta ni, behintzat, ez nintzen oso eroso, hor ez genuela ezer egiten sentitzen nuen. Baina ordainsarietan beste gauza bat da. Kamioiak blokeatzearekin batera, ekonomia blokeatzen dugu, eta hori garrantzitsua da presio egiteko". Boterea herriari itzuliko zaiola espero du, mugimendu honek horretarako balioko duela pentsatzen du. "Politikoek politika beraien artean eta beraientzat egiten dute, baina ez dute herriarengan pentsatzen".\nJoan den larunbatean bezala, 19:00 aldera arte ordainsarietan egongo direla adierazi dute.\nOldarraldiak eta ehunka atxilotu Parisen, goizean goizetik


Zakurrentzako janaria udan: 5 truku fresko eta dibertigarri! | Consumer\nZakurrentzako janaria udan: 5 truku fresko eta dibertigarri!\nUdan beharrezkoak dira txakurrentzako izozkiak, txakurrek jaten dituzten frutak eta txakurren janarian beste aldaketa batzuk\nTxakurrak ez al du bero horrekin jan nahi, eta oraindik jabeak ez daki zergatik? Udan, aldatu egin behar da harburuen elikadura, eta, horretarako, hoztu eta bizirik iraun behar dute urtaro beroenari. Nola egokitu txakurra txakurrari? Hona hemen truku dibertigarri eta freskoak:lata eta etxeko otordu fresko gehiago eskaini, banatu hobeto otorduak une freskora, eta ikasi jaki goxoak etxean prestatzen. Bananak eta txakurrek jaten dituzten fruta aberatsak daude!\n1. Txakurrentzako janaria udan: hobeto banatzea\nBeroa ez da zakurrentzako apetituaren lagun ona. Ana Beck albaitariak azaldu duenez, “udan, txakurrek jateko gogo gutxiago dute eta aldaketa batzuk behar dituzte elikatzeko ohituretan”. Horregatik, garrantzitsua da bere janari-errazioak egunean zehar banatzea eta otorduak freskoekin bat etortzea.\n“Egunean hiru errazio eskaintzen baditugu txakurrari janaria emateko, goizeko lehen orduan, eguerdian, eta hirugarren orduan hirugarren orduan, eguzkia erori denean, honela banatu ditzakegu:”.\n2. Udarako udarako janaria: ura eta ur gehiago\nBero-kolpeak oso ahulak dira. Izan ere, txakurrek ezin dute hautsi, eta, horregatik, zailagoa da behar duten beroa galtzea. Duten hozte-sistemarik eraginkorrena ahoa da. Fausto Andrés albaitariak dioenez, “beroa ez galtzeko mekanismo eraginkorrena ahoko arnasketaren bidez, lurrunketaren bidez, da”.\nTxakur baten gorputzak termometro bat bezala funtzionatzen du: gai da gehiegizko beroa detektatzeko eta mingainari ponpatzeko. Nola jarduten du? Tenperatura normala 38 ºc eta 39 ºc artekoa da, baina bero handiegia duenean, odol beroa mihiraino igotzen da, listu-guruinen bidez soberan dagoen tenperatura hezetasun-moduan kentzeko.\nHorregatik da hain garrantzitsua ur freskoa ordu guztietan eskura edukitzeko arrazoia. Aholkua da etxeko hainbat lekutan ura jartzea eta egunean zehar hainbat aldiz aldatzea, beti fresko eta lau hankako lagunarentzat gustagarria izan dadin.\n3. Txakurra udan elikatzea: txakur-fruta!\nSagarrak, udareak eta bananak dira txakurrak jaten dituen frutetako batzuk, eta uda honetan jan behar dute dieta. “Frutak sari freskagarriak dira hareentzat, eta, ura emateaz gain, beste propietate onuragarriak ere ematen dizkiote”, gehitzen du Beckek. Adibide bat? Sagarrak zakurra hidratatzen du, hortzak osasuntsu mantentzen laguntzen dion bitartean.\nHarburuek gustura jaten dituzten hamar frutaren zerrenda hau kontuan hartu behar da, eta bero-hilabeteetan beren dietaren parte izan behar dute.\n4. Txakurren janaria udan: lata eta janari heze gehiago\nTxakurraren gorputzaren %70 inguru ura da. Hala ere, eguneroko elikagaiaren pentsu lehorrak ez du ia %10 hezetasuna, txakurrentzako janari hezeko latak baino askoz ur gutxiago (elikagai honen hamar gramoko ia zortzi gramo ura da).\nAnimalia horiek katuak baino ur-edale hobeak diren arren, janariaren bidez likido gehiago hartzen laguntzen diete. Latako latak eta elikagai hezeak aliatu handi bat dira. Katuentzako etxeko trukuak eta errezetak ere badaude, hidratatzen laguntzen dietenak eta beroa hobeto pasatzen dutenak. Errezeta freskagarriak ere badaude, kong jostailua bete eta izozteko, txakurrentzako janariarekin.\n5. Zakurrentzako janaria udan: txakurren izozkia!\nEtxeko izozkiak udan animaliaren ahosabaia gozatzeko modu erraz eta dibertigarria dira. Gainera, txakurrentzako izozkiek ura edaten laguntzen diete, eta entretenitzen dira. Fruta egin daiteke, izoztutako zuku onekin, harburuak egiteko, eta haragi-salda ere bai.\nUdan txakurrentzako izozki-izozkiak prestatzeko lau errezeta emango dira.\nperros en verano-eu txakurrentzako errezetak


genre_facet:"EIMAk onetsitako materialak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Ekipamendu eta instalazio termikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Fabrikazio-teknikak (Modulua)" format:"eBook"\nGeneroa / Forma: EIMAk onetsitako materialak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Ekipamendu eta instalazio termikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Fabrikazio-teknikak (Modulua) Formatua: Liburu elektronikoa\nEkipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


VI. Kulturate Akustikoa — Arrasateko Udala\nVI. Kulturate Akustikoa\nDagoeneko bete dira sei urte ziklotxo xume hau martxan jarri genuenetik. Kulturateko areto nagusian lasai eta eserita disfrutatzeko moduko kontzertuak eskaintzea genuen helburu, baita normalean inguruan zuzenean entzuten ez diren estiloak geurera hurbiltzea ere, eta urte hauetan lortu dugulakoan gaude.\nKulturateko eszenatokitik estilo desberdinak jorratzen dituzten artistak pasa dira urte hauetan, eta eklektizismo horren adierazle dugu aurtengo egitaraua: bi asteburu hauetan zehar euskal popa, bossa, soul, folk, elektronika, rock, folk edo jazza entzuteko aukera edukiko dute Kulturatera hurbiltzen direnek.\nEuskal Herriko artistak eta estatuko hainbat lekutatik etorritako musikariak. Ibilbide luzeko kantariak eta etorkizun oparoa eduki dezaketen musikari gazteak, hori guzti hori ikusteko eta entzuteko aukera edukiko dugu hurrengo bi asteburuetan. Etorri eta disfrutatu gurekin kalitatezko musikaz…sarrera guztiak doakoak dira!!!\nVI. Kulturate akustikoko egitaraua\nTxuma Murugarren (irailaren 5ean, ostirala, 20:00etan)\nThais Morell (irailaren 06an, larunbata, 20:00etan)\nDotore (irailaren 7an, igandea, 20:00etan)\nThe Fakeband (irailaren 12an, ostirala, 20:00etan)\nJoana Serrat (irailaren 13an, larunbata, 20:00etan)\nArcana Has Soul (irailaren 14an, igandea, 20:00etan)\nEgitarau osoa PDF formatoan hemen.\nHitzorduen informazio gehiago gure agendan.\nArrasatek bertan behera utziko ditu gaur arte ezagutu ditugun San Juan jaiak 2020/05/20\nudaberriko ostegunERO: apirilak 30ean ‘Bizitzaren laborategian’ eta ‘El aroma del cuscús’ emanaldiak 2020/04/29\nApirilak 23, Liburuaren Nazioarteko Eguna 2020/04/22\nLeixuri Doyagueren ‘Irriherri’ kartelak iragarriko ditu 2020ko Arrasateko iñauteriak 2020/02/11


Aizu! AEKren aldizkaria - Mendiko sua, aho biko aiztoa\nNeguaren bukaerarekin batera, paisaia belztuak nagusitzen dira Ipar Euskal Herriko mendialdeetan. Izan ere, ohikoa da belazeei su ematea. Bortuetako larreak kudeatzeko antzinako era honek, mendez mende, abeltzaintza ahalbidetu du eremu malkartsuenetan, eta egungo parajeen zein ekosistemaren eragile nagusietakoa da. Hala ere, azken urteetan, herritar anitzek praktika honekiko desadostasuna erakutsi dute. Alderdi franko duen gaia izanik, EHLGko Iker Elosegi adituarengana jo dugu azalpen bila. Inhar Iraizotz.\nGure naturaguneetako paisaiak ingurumenaren eta gizakien arteko interakzioen ondorio dira. Finean, erran liteke Euskal Herrian ez dela gelditzen gizakiak bere beharretara egokitu gabeko eremurik. Paisaia antropikoa gailentzen da. Ikerketen arabera, duela 8.000 urte abiatu zen eraldaketa prozesu hau Pirinioetan. Abeltzaintzari, laborantzari eta basogintzari loturiko ekoizpen sistemak inpaktu erabakigarria ukan du, ezbairik gabe.\nMendiko suen helburu nagusia da mendietako larreetan abereentzako belarraren ekoizpena bermatzea. Ipar Euskal Herriko etxaldeak, oro har, txikiak dira, eta beren lur eskasia mendiko eremuekin orekatzen dute. Erreketarik gabe, eremuok abereak elikatzeko gai ez diren esparru sasitu eta oihandu bihurtuko lirateke denborarekin. Hala ere, azkenaldian, hainbat herritar kezkaturik agertu dira praktika mota honen gehiegizko erabilerak ingurumenean sor ditzakeen kalteak direla eta: bioaniztasunaren suntsiketa, mendien higaduraren bizkortzea eta atmosferaren kutsadura, besteak beste. Era berean, baldintza ezegokietan gauzaturiko erreketa batzuk sute bilakatu izanak berotu egin ditu jardunbide honen gaineko iritziak.\nGai korapilatsua da, laborantza herrikoia zailtasunetan den eta, era berean, klima aldaketa nahiz ekosistemen deuseztapena areagotzen ari diren garaian. Iker Elosegi (Hazparne, Lapurdi, 1965) Euskal Herriko Laborantza Ganbarako koordinatzaile eta adituaren arabera, ordea, mendiko suak ez dira suteekin nahasi behar: “Mendiko suak une zehatz batean pizten dira, lurra heze eta erregai biomasa txikia eta idorra delarik. Ondorioz, lurraren tenperatura maila ez da sute handienen neurrikoa, ezta ke partikulen kopurua ere. Iparraldean, mendiko suek PM2.5 partikulen % 3 bakarrik sortzen dute”. Ikerketen arabera, suteen garrak 800-1.000 °C-tara hel daitezke, batez beste, eta lurpeko lehen 10 cm-ak 80-100 °C-tara. Mendiko suen garrak, aldiz, 700-800 °C-takoak izan ohi dira gehienez, eta sua fite pasatzen da, lurrazala gehienez 25-80 °C-tara berotuta.\nBioaniztasuna bai, baina zer-nolakoa?\nMendiko suek bioaniztasunaren suntsiketan ukaiten ahal duten eraginari dagokionez, afera ez omen da zuria ala beltza, Laborantza Ganbarako adituaren esanetan. Izan ere, erreketek bioaniztasunaren esparruan zuzeneko eragina badute ere, Mediterraneoan egindako azken ikerketek erakutsi dute ez dutela zuzenean eragiten haren desagerraraztean. “Mendiko suen helburua da abereentzako biotopo egokiak sortzea, hots, hazkuntzarako ekosistemarik egokienak sorraraztea. Horrenbestez, erreketek zuhaixkei lotuak diren animaliengan eragin txarra izan arren, larreei loturiko bioaniztasuna suspertzen dute”. Oihanez inguraturiko mendien ordez, “ongi eginiko erreketek biotopo desberdin anitz eratzen dituzte, eta beste animalia espezie ugariri gerizpea eta neguko bizitokiak eskaintzen dizkiete. Azkenean, eremu horiek ez direnez gehiago erabiltzen, oihanak berriz hartzen du bere lekua emeki-emeki”.\nMendialdeko laborantzaren berme\nElosegiren hitzetan, su kontrolatua mendialdeetako laborarien ezinbesteko tresna da, lan mekanikoarekin ordeztu ezin daitekeena: “Mendiko suek, makineria heldu ezin den lur aldapatsuetan, landaredia mota baten garapen zikloa eteten dute, sasiak (laparrak, zuhaixkak, iratzeak…), eta oihanak nagusitzea saihesten. Mendialdeko eremu komunen kudeaketa hau, gainera, era kolektiboan egin izan da mendeetan, auzolanaren bidez”. Hego Euskal Herrian, legeak erabat mugatzen du praktika hau, eta teknika honetan trebaturiko teknikariek baino ezin dute egin. Adituak dioenez, “Ipar Euskal Herrian, berriz, gaitasun hauek belaunaldiz belaunaldi transmititu izan dira, eta kolektiboki egin dira laborarien artean. Horrek balio komunitario garrantzitsuak eransten dizkio jardunbideari, eta bertako laborantza ereduaren adierazgarri da“.\nAzken buruan, erreketen gaiaz hausnartzeko unean hainbat galdera paratu beharko genituzke mahai gainean: zer jarduera nahi dugu gure mendietan? Zer paraje? Zer bioaniztasun mota? Are gehiago: nork hartu beharko luke erabakia? Elosegiren iritziz, “lurra landu izan duten laborariak izan beharko lukete eragile nagusiak. Izan ere, haiek gabe ez dut imajinatzen mendiko suen gaia, guztiz administrazioen esku utzirik”. Eztabaidak luze joko duela pentsa dezakegu, baina argi eta garbi mendiko suak (aizto zorrotzen gisan) lanabes baliagarria izan daitezke, neurrian eta tentuz erabiltzen jakinez gero.


- B ZIKLOA - Abendualdiko 1. igandea - 2020.eko Azaroaren 29a\nSenideok: Ongi etorriak fedearen eta anaitasunaren topaketa hontara.\nLiturgi Urte berri bati, Abendu berri bati, graziaren eta itxaropenaren aldiari hasiera ematera goaz. Erne bizitzeko deia eta gonbidapena egiten zaigu. Datorkigun Jaunak gure baitan haztea nahi du, gure zauriak sendatzea, bideak zuzentzea, bere Erreinua prestatzea. Merezi du gonbidapen horiei erantzutea, garai hau zain eta erne bizitzea.\nJainkoa bere Semearen Jaiotzan egin zen gure arteko, baina oso gutxik onartu zuten. Orain bila datorkigu bere Hitzaz, bere sakramentuetan, gizon-emakume bakoitzean, bizi ditugun gertaeretan. Iraun dezagun erne, loak hartu gabe, hurbiltzen zaigun bakoitzean ezezagun egin ez dakigun.\nHonela emango diogu hasiera Liturgi Urte berriari.\nABENDUKO PREGOIA - 1\nOharra: Abendualdiko pregoi edo aldarria prestatu dugu PowerPointeko argazki eta musikarekin. Erabili nahi izanez gero:\nABENDUKO PREGOIA - 2\nAbendua hasten dela iragartzen dizuet.\nAbendua hasten dugu,\nEta zeru-hertzean berriro itxaropena sortzen da.\nHarantzago, Eguberria eta bere argi izpiak.\nEguberri baketsua, barnekoa,\nAbendua, denok barnean daramagun\nitxaropen hazi sortzailea dugu;\nsu-gar mehea, itzali ezinekoa,\naldi guztietan agertzen zaiguna;\nibilaldi bakoitzean poza zainduz;\nberri onaren iragarpen neurtua;\ngainezka egiten duen samurtasuna…\n«Jaunaren argitara ibili gaitezen».\nJoan Bateatzaileak itxaropenez deitzen du:\n«Bihotz berritu zaitezte hur dagoelako Jainkoaren Erreinua».\nMariak bere onarpenaren hitza ahoskatzen du:\n«Egin bedi nigan zeuk nahi duzun bezala».\nJantzirik politena jantzi ezazue.\nUsainik ederrenarekin lurrundu zaitezte. Ikusteko bezala!\n1. irakurgaia: Isaias 63, 16-17; 64, 1. 3-8\nIsrael herria Jainkoaren presentziaren irrikan zebilen, bere biziari zentzua eman nahian. Bizi ziren ohikeriatik aterako zituen Haren egarria zuten. Isaias profetak horregatik esaten zion Jainkoari: “ai, zerua urratu eta jaitsiko bazina”. Zeruak urratu eta lurrera jaisten den Jainkoa ez da noizean behingoa, gaur bai eta bihar ezkoa: “Jainkoa-gurekin” da, gure artean bizitzera datorrena. Ez da Jainko zerga-biltzailea, baizik bere burua osorik ematen diguna. Onar dezagun mezu eder hau.\n2. irakurgaia: 1 Korintiarrei 1, 3-9\nPaulo apostoluak Korintokoei egindako idazki honetan, itxarotearen zentzua azaltzen digu; itxarotea, bizi eta esperimentatu denaren berri emateko da. Hau da Kristo Jaunak iritsitako BIZITZA BERRIA. Jainkoaren leialtasunari esker guztia ahal dela esango digu apostoluak. Onar dezagun bere testigutza.\nEbanjelioa: Markos 13, 33-37\nMarkos ebanjelariak erne bizitzeko deia egiten digu; Jainkoa hurbiltzen ari zaigu. Ezin gara lotan gelditu, ezinezkoa dugu ez arduratzea. Ezin dugu utzi inoren kontura gure erantzukizuna. Erne biziz bakarrik aurki eta bizi dezakegu eguneroko ibilian Haren presentzia eta esku-hartzea gure bizian eta gure munduan. Entzun dezagun.\nJainkoaren Hitzari erantzunez gure otoitzak aurkezten dizkiogu Jaunari. Gutaz arduratzen delako, entzunak izango garan konfiantzaz egiten dugu.\n1.- Gure Elizaren alde: pobreenen eta gutxietsienen aldeko ardurak, gizon-emakumeen itxaropenak bizkortuko dituen argi bizi izan dadila. ESKA DIEZAIOGUN JAUNARI.\n2.- Munduko herri guztietako nagusi eta agintarien alde: zuzentasunaren, bakearen eta askatasunaren alde diharduten mugimenduak sustatzen eta suspertzen saia daitezen. ESKA DIEZAIOGUN JAUNARI.\n3.- Bizitzako bideetan zehar ez nora eta ez hara dabiltzan gizon-emakumeen alde: aurki dezatela gure ibilian erne mantentzen gaituen eta biziaren betetasunera dei egiten digun Jainkoa. ESKA DIEZAIOGUN JAUNARI.\n4.- Gorputzean edo espirituan sufritzen ari direnen alde: zuzengabekeriak eta minak, eurek duten itxaropena inoiz ez dagian itzali. ESKA DIEZAIOGUN JAUNARI.\n5.- Gu guztion eta gure elkartearen alde: Abendu-aldi honetan fedean erne, otoitzean sendo eta gure senideen beharretara adi bizi gaitezen. ESKA DIEZAIOGUN JAUNARI.\nABENDUKO KOROIA AURKEZPENA\n- HAURRAK: Jauna, nik haur amets bat dakarkizut: mundua gure jokoak bezalakoa izan dadila, berdintasun eta anaitasun tokia.\n- GAZTEAK: Jauna, nik gurari bat dakarkizut: gizakia eta gizartea, egiak eraginik bizi daitezela.\n- GIZON-EMAKUMEAK: Gure seme-alabei begira bizi garenok, itxaropen bat dakarkizugu, Jauna: gizakien arteko harremanak bakezkoak izan daitezela.\n- ADINEKOAK: Jauna, iraganak ukituta eta geroari begira bizi naiz. Otoitz hau egiten dizut: zure betiko etorrera oztopatzen duen guztia barka ezazu; eta haurraren ametsa, gaztearen guraria eta gizon-emakumeen itxaropena, zure graziaz egia bihurtzen lagun iezaguzu.\nSenideok: Jaunak esan digu bere hitza, bere Semearen etorreraren zain, erne eta itxaropentsu bizitzeko deia egin digu. Guri tokatu zaigun gizartea zuzenagoa, senideagoa egiten konprometiturik bizitzea da kristau bezala erne bizitzea. Gure biziera lagungarri gerta dadila askok burua jaso dezaten, lagungarri zerumugan ernetzen azaltzen ari diren aldien zantzuak ikusteko eta biziera berri batetik abia gaitezen Jainkoaren presentziara eta utopiara irekitzeko. Abendu zoriontsu bat denoi!\n“Erakutsi iezaguzu, Jauna, zure errukia\nLITURGIAREN URTE BERRIA hasten dugu gaur. Kristau elkarteentzat hau berezia da: ondorengo hilabeteetan, JAUNAREN MAITASUNAREN HISTORIA, bere “salbamen historia” hori bizitzeko, ospatzeko eta elikatzeko prestatzen gara. Kristau Elkarteak hauxe ospatzen du liturgian. Oinarrizko ideia hau ahazten edo baztertzen dugun neurrian… gure ospakizunak aspergarri bilakatuko zaizkigu!\nJaunaren maitasun historia horretan, oinarrizko momentua, NORBAITEN PRESENTZIA DA; desiratua eta itxarona izan den Norbaiten jaiotza da. Bila dabilen, bizitzaren zentzuaren bila, historiaren zentzuaren bila, heriotzaren zentzuaren bila, estu eta larri dabilen gizakiari, itxaropena emango dion Norbait. Horregatik, ABENDUA, ITXAROPENAREN ALDIA DUGU; Jaunaren BIDEAK prestatzen joateko aldia. Harengana zabaltzeko eta onartzeko prestatuz bakarrik ezagutuko dugu. Hauxe da Eguberriak ospatzea; Jesus gure artean egote hori, itxaropen gisa eta salbamen gisa bizitzea. Hauxe da gaur hasten dugun aldia.\nGure askapenaren iragarpena entzuteak (“jaiki zaitezte, altxatu burua, zuen askatasuna hurbil dago”) eta esna egoteko egiten zaigun gonbidapenak (“egon zuhur ez bai dakizue noiz izango den eta”), sinesmendunongan ITXAROPENA sortzen duen deia dugu. Historian zehar profeten eginkizuna ere horixe izan da: Su-garra piztuta eduki. Hainbeste mehatxu eta heriotz bizi izan dugun gure munduaren historia honetan, argiaren premian gaude. Irribarrez eta begi argiz aurrera begiratzeko behar dugun argitasun horren miraria gertatu daiteke.\nDena dela kontuan edukitzekoa da baita ere, tentazioak beti inguratzen gaituztela: orain ongi bizi garenez hobeagorik ez dagoela pentsatzea, edo lehengoari begira egotea hobeagoa zelakoan. Lehengoan edo oraingoan itxita gelditzea, itxaropenaren kontrako pekatua da. Sinesmenduna, zu eta ni, gure aurrean dugun eta beti bila jarraitu behar dugun itxaropenetik eta itxaropenerako bizitzera deituak gara.\ngure nahiera sakonenak HAREK BETEKO ditu!\n"Kontuz, bada! Egon erne!"\n(Mk 13, 33)


Gerraren eta gosearen arteko lotura detektatu nahi du Hegoa institutuak | Gizartea | Berria\nGerraren eta gosearen arteko lotura detektatu nahi du Hegoa institutuak\nGosearen Aurkako Ekintzarekin batera, indarkeria ekintzen eta elikadura segurtasun faltaren arteko harremana ikusarazteko metodologia bat garatu du institutuak\nYemengo herritar bat, otsailean, janari zaku batekin, 2015eko gerrak eragindako gosetean. YAHYA ARHAB / EFE Tamaina handiagoan ikusi\nIaz munduan elikadura segurtasunik eza pairatu zuten 135 milioi pertsonetatik, 77 milioi gatazkan dauden 22 herrialdetan bizi ziren. Halaber, Nazio Batuen Erakundearen arabera gosete arriskuan zeuden lau herrialdeak —Nigeria, Somalia, Hego Sudan eta Yemen— gatazka luzeak jasaten ari ziren beren lurraldeetan. Gerren eta gosearen arteko lotura hori argitzeko eta gaitzok desagerrarazteko pausoak emate aldera, Hegoa institutuak eta Gosearen Aurkako Ekintzak elkarlanean eginiko egitasmo bat aurkeztu zuten atzo, EHUren Bilboko Ekonomia eta Enpresa Fakultatean, Garapenerako Lankidetzaren Euskal Agentziaren eskutik. Zehazki, gatazka eremuetako indarkeria ekintzen eta elikadura segurtasunik ezaren arteko lotura ulertzea ahalbidetzen duen metodologia bat sortu dute, erlazio horren ebidentziak dokumentatzea eta haren eraginak aztertzea xede izango duena.\nKarlos Perez de Armiño Nazioarteko harremanetako EHUko irakasle eta Hegoa institutuko ikertzailea irmo mintzatu zen aurkezpenean: «Gatazka armatuak dituzten eremuetan, goseak eragiten du heriotza gehien». Datuak eman zituen hori frogatzeko: XXI. mendearen lehen hamarkadan gatazka armatuen ondorioz hil ziren pertsonetatik, %7 gerra ekintzen ondorio zuzenagatik hil ziren, baina %27 izan ziren gosearen edo hark eragindako epidemien ondorioz hildakoak.\n2018an, Nazio Batuen Segurtasun Kontseiluak aho batez onarturiko 2.417 ebazpenak debekatu egin zuen gosea gerra praktika gisa erabiltzea, baina horrek ez du arazoa desagerrarazi. Gainera, halako praktikak frogatzeko beharrezkoa den informazioa biltzea oso zaila dela azpimarratu du Perez de Armiñok, segurtasun arrazoiez gain «gatazkek multzo sozial ezberdinei modu ezberdinetan eragiten dietelako». Hala, Hegoaren metodologiak informazio sistema homogeneo bat eratzea izango luke helburu, arazo horri irtenbide bat emateko.\nHegoaren ikerketa taldeko kideek azaldu dutenez, garaturiko metodologiak 85 alderdi aztertzen ditu, bakoitza bere adierazleekin; horien bidez, gatazka eremuetatik jasotako «informazio kualitatiboa kuantifikatu» nahi dute. «Hegoaren lanari esker, lehendik existitzen ziren intuizioei eta datuei arrazoiak eta argudioak jarri ahalko dizkiete, arrazionalizazio horren bitartez irtenbideak eta proposamen eraginkorrak sortzeko», adierazi du Manuel Sanchez Gosearen Aurkako Ekintzako arduradunak. Eginiko lana dagoeneko «testuinguru pilotu» batean probatzen ari direla jakinarazi zuen Sanchezek, eta Lankidetzarako Euskal Agentziak emandako laguntzari esker orain beste hainbat eragilerengana ere iritsi ahalko direla azpimarratu du.\n«Informazio sistema hobea izanik hobeto jardutea da helburua»


Azken hamabost urteetan gazteen artean euskararen ezagutzak hogei portzentaje-puntu egin du gora - Gazteriaren Euskal Behatokia\nAzken hamabost urteetan gazteen artean euskararen ezagutzak hogei portzentaje-puntu egin du gora\nAbenduaren 3an Euskararen Nazioarteko Eguna ospatzen dela eta, Gazteen Euskal Behatokiak gazteen euskara mailari buruzko datuak plazaratzen ditu. Informazioa Euskadiko gazteak ikerketaren aurrerapen datuak dira. Ikerketa hori Gazteen Euskal Behatokiak lau urtean behin burutzen du eta bildumaren azken alea, 2016 urtekoa, gaur egun publikatzeko prozesuan dago.\nDatu hauen arabera, hamar gaztetik zazpik adierazi dute euskaraz ondo edo nahiko ondo dakitela hitz egiten (% 69). Baina euskararen ezagutza-maila ez da uniformea EAE osoan, alegia, alde nabarmenak daude lurralde historikoen artean.\nAraban, gazteen % 51k diote ondo edo nahiko ondo dakitela euskaraz; Bizkaian, % 68k; eta Gipuzkoan daude zifra altuenak, alegia, % 79k. Gainera, Gipuzkoan euskaraz oso ondo hitz egiten dakitenek gehiengoa osatzen dute, beste bi lurraldeetan ez bezala.\nEuskaraz oso ondo edo nahiko ondo dakitela dioten gazteak taldekatuz gero, ikusten da gazteek euskara hitz egiteko duten ezagutza-mailak edo gaitasunak gora egin duela. Xehetasun gehiagoz aztertuz gero, hautematen da gorakada hori Bizkaian gertatu dela; Gipuzkoan egoera ia berdin mantendu da eta Araban, berriz, atzerakada txikia egon da.\nAdinak behera egin ahala, gehiagok diote euskara oso ondo edo nahiko ondo ezagutzen dutela. Euskara komunikazio-hizkuntza duten matrikulazioen etengabeko gorakadak ezagutzaren zabalpena ekarri du. Unibertsitatetik kanpoko araubide orokorreko irakaskuntzako D ereduan matrikulatutako ikasleen ehunekoa 2000-2001 ikasturtean % 41,2 bazen, 2015-2016 ikastaroan % 63,1ra heldu da.


Home » Autokudeaketa » Gazte Abertzaleakek Koskoenea gaztetxearen utzaraztea salatzen du\t»\nDuela urtebete gure elkartasuna zabaldu genion bezala, gaur Koskoeneako gaztetxearen utzaraztearen aurrean, gure gaitzespena eta salaketa bertaratu nahi dugu jendartean.\nAutokudeaketaren alde gauden gazteak gero eta gehiago gara, aldiz erakunde publikoetatik lagundu beharrean, trabak eta oztopoak jartzen dituzte, aldiro- aldiro, Koskoeneako proiektu zabalak eramaten dituzten guneak itxiz.\nGazteen partaidetza eta antolakuntza dinamikoak posible bihurtzen dituzten gune hauen defentsa irmoa egiten dugu Gazte Abertzaleaketik: ekimen desberdinak eramaten dituzten guneak, talde anitzak elkartzeko aukera ematen dituztenak, gure herrietako sorkuntza dinamika libreak sustatzen dituztenak, irekiak eta bizirik jarraitu behar dute, eta batez ere, erakunde publikoek honen islada egin behar dute beraien egunerokotasunean.\nGure ustez, hauteskundeen ostean irekitako abagunean talde politiko desberdinek, udalerri desberdinetan, jarrera baikorrak sustatu behar dituzte, gune hauen zabaltzeaz eta mantentzeaz bideratuta. Herri- modelo berri bat helburu, autokudeaketaren gaia gazteen antolaketaren berezko esparru bilakatzea gakoa garrantzitsua dela deritzogu: kontsumismoan oinarritutako ezintasun funtzionalari bizkarra ematen zaio eta planteamendu sortzaile eta dinamikoari harrera ematen zaio, krisialdian nahiz krisirik gabe, gizartean egoera zailenetarikoa bizi duen taldearen eskutik: gazteak\nGazteri aktibo, konprometitu, plural eta solidarioaren alde egiten jarraituko dugu, gizartearekin autokritikoa dena. Beraz, gaur, ekainaren 9an Portugaleten deitutako mobilizazioak sustengatu eta bertan parte hartzeko deia egiten dugu gazte erakundetik.


Hirugarren Mailara igotzeko aukerarik gabe - CD Anaitasuna\nAnaitasunak Ohorezko Mailan jokatuko du 2019-2020 denboraldian. Iurretako taldearen aurka galdu egin bazuen ere, Espainiako Hirugarren Mailatik Bigarren B Mailara igotzeko play off kanporaketa jokatu zuen San Ignacio taldea kanporatuta gelditu da. Ondorioz, Ohorezko Mailatik ez da inor gehiago igoko Hirugarren Mailara. Txerloian, berriz, Iurretako nagusitu zen markagailuan. Ordu laurdena pasa eta segundo gutxira egin zuten bizkaitarrek huts eta batekoaren gola. Ezker hegaleko falta azkar jarri zuten jokoan, eta gureak ezustean harrapatuta Remenek defendatzen zuen atera jaurti zuten. Atezain eibartarrak baloia gelditzea lortu zuen lehen aldian, baina bigarren aukeran ez zuen hutsik egin Iurretako taldeko jokalariak.\nOso aukera gutxi izan ziren partidaren lehen erdian. Anaitasunak bere egin zuen baloia hasieratik, baina area ingurura iristea asko kostatu zitzaien gorrixei. Banakoa egiteko abagune garbiena 38. minutuan izan zuen Anaitasunak. Axik ezustean harrapatu nahi izan zuen Iurretakoko atezaina falta jaurtiketa batean, baina atepeko gizona adi, baloia kornerrera bidali zuen. Emaitza horrekin iritsi zen neurketa atsedenaldira.\nBigarren zatian, joera berdina izan zuen neurketak, baina aukera onenak bisitariek izan zituzten. Anaitasunaren banakoaren gola iritsi baino bi minutu lehenago aukera aparta galdu zuten alferrik bizkaitarrek. Eskuin hegaletik erdiratu zuten baloia, eta area barruan jaurtiketa bakarrik eginda, baloia zutoinaren ondotik kanpora bidali zuen. 68. minutuan egin zuen Anaitasunak banakoa. Eskuin hegalera jokatu zuten gureek zelairatu berria zen Joanes Calvorekin jokatzeko. Joanesek ondo jokatu zuen jokoz kanpokoaren muga-mugan zen Axirekin eta atezainaren aurrean bakarrik geldituta ez zuen barkatu oñatiarrak.\n75. minutuan, ordea, bat eta bikoa egin zuen Iurretakok. Eskuin hegaletik baloia erdiratu eta bigarren zutoinean egindako errematean Remen gainditzea lortu zuten. Gerora Xabi Soraluzek eta Axik aukerak izan zituzten berdinketa egiteko, baina Iurretakok ere korner jokaldi batean estuasunetan jarri zuen Anaitasuna. Ondoren, berdinketak hautesko penaltiak jaurti zituzten, eta Iurretakok 3-5 irabazi zuen. Letak, Xabik eta Azkoitiak egin zituzten gorrixen golak. Dagoeneko aukerarik ez dago Hirugarren Mailara igotzeko, baina ekainak 15-16 asteburuan jokatuko du Anaitasunak denboraldiko azken neurketa, Salvatierra taldearen aurka, Agurainen (Araba).


| Bigarren Hezkuntza\nKUSTOMIZATU ETA BIRZIKLATU\nJardueraren helburua naturaren mugekin bat datozen bizitzeko eta garatzeko moduak izateko beharrari buruz kontzientziatzea da. Bisitaldian, modako jardunbide jasangarriei buruzko hausnarketak bilatuko dira, eta tailerrean ikasleek jantziak sortuko dituzte kustomizatzeko metodo errazekin eta oihal birziklatuekin.\nBigarren Hezkuntzako 1. eta 2. maila\nErakusketara bisita eta tailerra\nJarduera honen helburua Getariako moda-sortzailearen sorkarietan agerikoak diren forma- eta geometria-kontzeptuak irakastea da. Ikasleek gorputzera egokitzen diren hiru dimentsioko piezak lortuko dituzte, hainbat figura geometriko bi dimentsiotan patroi batean marraztu eta buruketa erraz batzuk egin ondoren.\nLa Casa del Vacío-rekin elkarlanean diseinatutako jarduera\nErakusketara bisita eta tailerra.\nMODA, DENBORAREN MAKINA\nJazteko moduak eta modak izandako bilakaera izango da jardueraren ardatza. Janzkeran izandako aldaketak eta horiek gertakari historiko, ekonomiko eta sozial jakin batzuekin lotuko dira.Iraganeko eta gaur egungo emakume-janzkeren arteko antza eta aldea aztertuko dute parte-hartzaileek eta, gero, lantegian, beren diseinu propioa sortuko dute.\nBigarren Hezkuntzako 3. eta 4. maila\nModa eta elektronika sortzailea\nModari aplikaturiko teknologiari buruzko tailer honen helburua elektronikako oinarrizko jakintzak eskaintzea da. Parte-hartzaileek zirkuitu bat eraikitzen ikasiko dute, material berriekin esperimentatuko dute eta elektronikaren diziplina ehunetan txertatzeak eskaintzen dituen sormen-aukerak arakatuko dituzte.\nPaola Guimerans-ekin elkarlanean diseinatutako jarduera


Elkartasuna deia Irlandako 'Lá Nua' egunkariarekin Sustatu.eus - Teknologia albisteak\n2008-02-29 : 10:02\nInformazio hau e-postaz heldu zait. Hona hemen mezua:\nHala ere, Euskal Herriko eredu hartu eta Berria egunkaria bezalako proiektu bat sortu zuten duela urte batzuk hizkuntzaren inguruko zenbait eragilek. Jendeak bere poltsikotik dirua jarri eta egunkari bat sortzea erabaki zuten: Lá Nua izenekoa. Hala ere, egunkari honek ezinbestekoa du diru-laguntza publikoa, bai Ipar Irlanda eta baita Irlandako Errepublikak emandakoa. Gauzak horrela, aurten, Ipar Irlandako administrazioak diru-laguntza murriztea erabaki du eta egunkari hau bi astetan ia itxi egin beharko dute. Martxoko lehen astean azken aleak aterako dituzten beldur dira egunkariko langileak. Hizkuntza txikia izanik, kalean duen presentzia apurra guztiz galduko litzateke, horrek dituen eragin guztiekin.\nEgunkariari diru-laguntzak ez kentzeko eskatuz, Interneten sinadurak biltzen hasi dira irlandarrak. Guk ere badakigulako zein zaila den hizkuntza txiki bat bizirik mantentzea, eta hau egiteko, zein garrantzitsua den hedabideak izatea, gure babesa eman behar geniekeela uste dut. Babesa eman nahi duenak beheko helbidean bere sinadura jarri eta email hau pasako balu, elkartasuna erakusteko modu polita litzateke.\nLá Nua (http://www.petitiononline.com/ln0502/petition.html)\n2008-02-29 : 18:45\nOrain arteko sinadurak ikusten badituzue (ia 6.850), 5.000 inguru euskaldunenak dira.\nEta ez da bilbotarkeria bat. Ikusi, ikusi...


Prognatismo - Wikipedia, entziklopedia askea.\nfacial feature (en)\nPrognatismoa aurpegia, eta batez ere baraila, aurrerantz irtena egotea da, garezurraren zatirik aurrekoenari tangentea den plano bertikala baino oraindik ere irtenago. Hainbat faktorek eragiten dute, horien artean, herentziazkoak edo gizakien edo animalien bizitzako inguruabarrak.\nOro har, giza espeziearen aurrekoetan ikus daiteke, Cro-Magnoneko gizona bezala, edo Homo generoko beste espezie batzuetan, neandertalak kasu.\nPrognatismoa Habsburgotarren dinastiaren bereizgarria izan zen, batez ere, honen adarretako bat zen eta Espainiako tronuan izandako Austriako Etxearena. Dinastia horretan ohikoa zen endogamiaren ondorioz, prognatismoa nabarmena zen.\nOrriaren azken aldaketa: 10 maiatza 2020, 18:21.


Bruselak Espainia salatu du eraikinetan energia aurrezteko araua ez aplikatzeagatik | Consumer\nBruselak Espainia salatu du eraikinetan energia aurrezteko araua ez aplikatzeagatik\nHK ez dator bat Espainiako legeria berriei bakarrik aplikatzearekin edo berrikuntza garrantzitsu batekin\nEuropar Batasuneko Gobernuak Espainia salatu du Europar Batasuneko Justizia Auzitegian, eraikinetako energia-kontsumoa nabarmen murriztera behartzen duen Europar Batasuneko araua ez aplikatzeagatik. Espainiako legediaren arabera, eraikinetako energia-aurrezkia kalkulatzeko metodoa eta energia-eraginkortasunaren ziurtagiria emateko baldintzak ez zaizkie aplikatzen eraikin mota guztiei, Europako Batzordeak (EB) defendatzen duen bezala, baizik eta eraikin berriei eta berrikuntza handia jasaten dutenei soilik.\n“Europako zuzenbidearen funtsezko alderdia da; izan ere, aurreikusitako energia-eraginkortasunaren ziurtagiriak eraikuntzaren kalitatearen ikuspegi argia ematen du, energia-aurrezkiaren eta horri lotutako kostuen ikuspegitik”, esan du Erkidegoko Gobernuak jakinarazpen batean. Bruselak uste du “tresna garrantzitsua dela ondasun higiezinak erostean edo alokairu-akordioak egitean negoziatzeko”. “Inkesta batzuen arabera, erosleak prest egon daitezke eraikin eraginkorrengatik gehiago ordaintzeko”, dio.\nGainera, ek-ren ustez, Espainiak oraindik ez ditu martxan jarri galdarak aldizka ikuskatzeko erregimena ezartzeko beharrezko neurriak. Behar bezala funtzionatzen ez duten galdarak berokuntza-kostuen zati handi bat izan daitezke, Bruselaren arabera.\nEuropar Batasuneko exekutiboak Espainiari eskatu zion 2010eko azaroan, irizpen arrazoitu baten bidez, Europar Batasunaren (EB) baldintza guztiak betetzeko. Espainiako agintariek beren legeria Europako arauetara egokitzeko xedapenak jakinarazi dituzten arren, Bruselak uste du oraindik ez dela erabat bete araudi hori.\nEraikinek energia-kontsumoaren %40 inguru eta EBko co2-emisioen %36 eragiten dute. Europako legediaren helburua da eraikinetako energia-kontsumoa nabarmen murriztea eta EBko energia-segurtasuna sendotzea. Gainera, horrek aukera ematen die etxeei fakturak murrizteko. Zuzentarauaren arabera, estatu kideek metodo bat ezarri behar dute eraikin mota guztien eraginkortasun energetikoa kalkulatzeko, bai eta eraikin berrien eta eraikin handien energia-eraginkortasunari buruzko gutxieneko arauak ere, asko berritzen badira. Estatu kideek eraikinen eraginkortasun energetikoaren ziurtagiria bermatu behar dute, eta galdaren eta aire girotuko sistemen aldizkako kontrola egin.\naurrezki EE energia Espainia salaketa


Umetoki-lepoko minbiziaren aurkako txertoak %100eko eraginkortasuna erakusten du saiakuntzetan | Consumer\nUmetoki-lepoko minbiziaren aurkako txertoak %100eko eraginkortasuna erakusten du saiakuntzetan\nGai aktiboak giza papilomaren birusetik babesten du, sexu-bidez transmititzen den eta mota horretako ia tumore guztiak eragiten dituen infekzio batetik.\nUmetoki-lepoko minbiziaren amaiera, emakumeen arteko bigarren tumore hilgarriena, gero eta hurbilago dago. Gaixotasunaren aurkako aurreneurriarekin eskala handian egindako saiakuntzek emaitza baikorrak baino gehiago eman dituzte. % 100era iristen da babesa, Gaixotasun Infekziosoen Ameriketako Elkartearen urteroko biltzarrean aurkeztu berri den ikerketaren arabera. Txertoak giza papilomaren birusetik babesten du, sexu-bidez transmititzen den infekzio batetik, eta zerbixeko edo umetoki-lepoko ia tumore guztien erantzulea da.\nBi laborategik, Sanofi Pasteur-ek eta MSDk, sendagai itxaropentsu hau garatu dute, minbizi mota baten aurkako lehen txerto eraginkorra. Orain arte, emakumeek zuten arma eraginkor bakarra ginekologia-azterketa periodikoak eta zitologia egitea zen, hasieran tumorea detektatzeko. Praktika klinikoan aplika daitekeenean, txertoak milaka bizitza salbatuko lituzke. Urtero, minbizia duten 500.000 kasu berri eta 290.000 heriotza gertatzen dira munduan.\nAspalditik laztantzen den ideia da txertoa 10 eta 13 urte bitarteko haurrei ematea, sexualki aktiboak izan aurretik. Bi sexuak immunizatuz, emakumeei minbizia agertzea eta gazteek helduaroan gaixotasuna transmititu ahal izatea saihestuko da.\nFarmazietan, datorren urtean\nBotikaren garapena funtsezkoa da, papilomabirusak eragindako infekzioa oso arrunta baita. Hain da ohikoa emakumeen %75 inguruk jasan izana bere bizitzako uneren batean. Eta, gainera, zaila da saihesten. Birusa eremu genitaleko edozein tokitan aurki daiteke; beraz, preserbatiboak ere ez dira guztiz eraginkorrak kutsatzea saihesteko. Zorionez, birusaren presentzia ez da kaltegarria izaten noizean behin; infekzio iraunkorrek bakarrik eragiten dute minbizi arriskutsu hori.\nEzagutu berri den saiakuntza itxaropentsua da. Hamahiru herrialdetako 16 eta 23 urte bitarteko 12.000 emakumek baino gehiagok hartu dute parte urte eta erdi iraun duen ikerketa honetan. Boluntarioen erdiek hiru dosi hartu zituzten txertotik, lehenengo biek hilabete bateko aldea eta hirugarren dosia lehenbizikotik sei hilabetera. Gainerakoek eredu berari jarraitu zioten, baina plazeboarekin, balio terapeutikorik gabeko substantzia kaltegabea. Urte eta erdi geroago, txertoa hartu zuen emakumeetako inork ez zuen garatu ez minbizia ez umetokiko zerbixaren aldaketa aurrekerosorik; plazebo-taldeko 21 kidek, berriz, adierazi zituzten. Emaitza horiekin, datorren urtean txertoa Estatu Batuetako farmazietan egoteko baimena urte bukaera baino lehen eskatzea aurreikusten da.\nAurretiazko beste azterketa batzuek frogatu zuten tratamendua segurua zela eta onura klinikoak ematen zituela. Hala ere, lehen aldiz atera dira ondorioak eskala handiko azterketa batetik. Datu horiek saiakuntzaren bigarren fasean egiaztatu behar dira. Fase horretan, munduko 33 herrialdetako 25.000 emakume sartuko dira, besteak beste, Espainiakoak. Espainiako bost ospitale berrehun pazienterekin ari dira saiakuntzan parte hartzen.


Lehen molekula adarkatua izarrarteko espazioan - Elhuyar Aldizkaria\nHasiera » Albisteak » Lehen molekula adarkatua izarrarteko espazioan\n2014/09/29 313. zenbakia\nLehen molekula adarkatua izarrarteko espazioan\nALMA irrati-teleskopioak isobutironitriloa detektatu du Esne Bideko Sagitarius B2 gunean\nSagitarius B2 gunean, isobutironitrilo detektatu dute astrofisikariek (irudiaren ezkerreko molekula), molekula organiko adarkatua. Baina beste molekula batzuk ere detektatu dituzte gune berean, lineala den n-butanonitriloa adibidez (eskuinekoa). Arg. MPIfR\nAstrofisikariek, lehen aldiz, molekula organiko adarkatu bat detektatu dute izarrarteko espazioan, isobutironitriloa. Aurkikuntza hiru talderen arteko lankidetzaren ondorioa da: Max Planck institutuko irrati-astronomiako taldea, Koloniako Unibertsitatekoa eta Cornell Unibertsitatekoa. Science aldizkarian argitaratu dute emaitza.\nBost hamarkadaz bilatu dituzte astrofisikariek molekulak espazioan, dagoeneko 180 molekula inguru aurkitu dituzte, eta isobutironitriloa egitura lineala ez duen lehenengoa da.\n"Aurrerapauso txiki bat da", esan du Xabier Lopez EHUko kimikari teorikoak Norteko Ferrokarrilla irratsaioan egindako elkarrizketa batean. "Inork ez zuen uste izarrarteko espazioan molekularik egongo zenik, oso inguru bortitza delako molekulak izateko, izpi ultramorez eta erradiazioz josita dagoelako. Uste zuten molekula bat eratuz gero segituan desegingo zela. Eta duela urte batzuk hasi ziren kontrakoa ikusten. Baina, orduan, uste genuen molekula organiko konplexuak espazioan izatea zail samarra izango zela. Eta orain ikusi da konplexutasun txiki bat posible dela: molekula adarkatuak, adibidez".\nIsobutironitriloa molekula txikia da, 12 atomo ditu, baina haren egitura adarkatua izateak garrantzia du ikertzaileen ustez, aminoazidoak ere molekula organiko adarkatuak direlako; azken batean, izarrarteko espazioan aminoazidoak detektatzea mugarri handia izango litzateke biziaren jatorriaren ikerketan.\nTxileko ALMA irrati-teleskopioaren antenak eta Esne Bidea. Arg. Y. Beletsky (LCO)/ESO ©\nDena dela, zientzialari guztiak ez datoz bat argudio horrekin. "Onartuta dago Lurrean dagoen materia organiko asko espaziotik etorri dela, meteoritoen bitartez. Haietan, aminoazidoak ere topatu izan dira", dio Lopezek. "Baina biziaren jatorriaren gakoa ez da oinarrizko adreiluak nondik datozen, baizik eta nola elkartzen diren adreilu horiek sistema autorreplikatibo batean, eta, nire ustez, hori Lurrean gertatu zen."\nBiziaren jatorria bilatzeaz gain, badira beste arrazoi asko espazioko kimika garrantzitsua izateko. "Espazioa ez da Lurra bezalako erreaktore kimiko ahaltsu bat", azaldu du Lopezek. "Baina izarrarteko espazioan badaude zenbait molekula Lurrean egonkorrak ez direnak eta espazioan ohikoak direnak. Nire ustez, merezi du horiek ikertzea".\nDistantzia fisikoa ezartzean, inguruneko aldagaiak aintzat hartzeko ohartarazi dute\n“Ikertzaileok ardura zientifiko-politikoa dugu”\nCOVID-19aren txertoa: osasunaren burujabetza ala ardura soziala?\nKlitoria mitoaren gainetik\nChomskyren arauak eta hizkuntz jabekuntza\nIrrati-telemetria: okil gibelnabarren sekretuak erakutsi dituen iraultza\nFosfanoa detektatu dute Artizarraren atmosferan\nUste okerrak eta sasi-egiak


Macron prest agertu da ingurumenaz erreferendum bat egiteko | Gizartea | Berria\nMacron prest agertu da ingurumenaz erreferendum bat egiteko\nFrantziako presidenteak adierazi du «biodibertsitatea, ingurumena eta berotze globala kontzeptuak» konstituzioan sartzearen inguruko galdeketa bat egin nahi duela 2021a baino lehen.\nEmmanuel Macron Frantziako presidentea, gaurko agerraldian. EFE Tamaina handiagoan ikusi\nEkologistek alkatetza garrantzitsuak lortu eta egun batera, Emmanuel Macron Frantziako presidenteak ingurumenarekin zerikusia duten hainbat neurri iragarri ditu. Macronek iragan astean jaso zituen Klimaren Aldeko Konbentzio Herritarraren 149 proposamenak —150 herritarrek osatu dute—, eta, gaur jakinarazi duenez, horietako 146 onartu egin ditu. Tartean dago 2021a baino lehen «biodibertsitatea, ingurumena eta berotze globala kontzeptuak» Frantziako Konstituzioaren 1. artikuluan sartzearen inguruko erreferendum bat egitea.\nFrantziako presidentearen iritziz, Europa Ekologia Berdeak alderdiaren garaipenek erakutsi dute «ekologia herritarren kezken artean» dagoela, eta horren harira erabaki du konbentzioak helarazitako proposamenak sustatzea. Horretaz, jakinarazi du proposamen batzuen inguruko beste galdeketa bat egiteko prest dagoela, baina ez du zehaztu zeini buruz; «uda amaieran» jakinaraziko du, lege proiektu baten bidez: «Bihartik aurrera, lantaldeak sortuko ditugu zuen proposamenei buruzkoak, eta, hurrengo hilabetetik aurrera, Asanblea Nazionaleko presidenteak harrera egingo dizue», esan die Macronek konbentzioko parte hartzaileei.\nHorrekin batera, Frantziako estatuburuak 15 mila milioi euroko diru sail bat iragarri du datozen bi urteetan trantsizio ekologikoan sakontzeko: «Anbizio ekologikoa eredu produktiboaren erdian jarri behar dugu».\nAldiz, Macronek uko egin die konbentzioko parte hartzaileen hiru proposameni: autobideetako gehiengo abiadura orduko 130 kilometrotik 110era jaistea; enpresen dibidenduei %4ko zergak ezartzea; eta konstituzioaren atarikoan ingurumena babestu beharra txertatzea.


PSE EUSKADI: Dokumentuak: Euskal ikertzaileek "brexit"aren ondorioz Erresuma Batuan izan dezaketen egoerari buruz\nEuskal ikertzaileek "brexit"aren ondorioz Erresuma Batuan izan dezaketen egoerari buruz\nEusko Legebiltzarrak Euskal Unibertsitate Sistemako unibertsitateei eskatzen die ezen, beren unibertsitate-autonomiaren baitan, jarrai dezaten Erresuma Batuko unibertsitateekin eta ikerketa zentruekin elkarlanak sustatzen, mantentzen eta indartzen.\nEusko Legebiltzarrak Eusko Jaurlaritzari eskatzen dio jarrai dezala ikasle eta irakasleen mugikortasunerako beka eta laguntza politika bat bultzatzen, bermatuko eta ahalbidetuko duena horiek jarduerak egin ditzaten Erresuma Batuan, Brexit osteko egoeran.\nEusko Legebiltzarrak Eusko Jaurlaritzari eskatzen dio jarrai dezala ikertzaileak atxikitzeko, erakartzeko eta aberriratzeko programak bultzatzen Ikerbasque programaren bidez, enfasi berezia jarriz Ikerbasque Basque Research Fellow programan.\nEusko Legebiltzarrak Eusko Jaurlaritzari eskatzen dio jarrai dezala bere Zientzia eta Teknologia Politika bultzatzen, areagotzeko Euskal Zientzia, Teknologia eta Berrikuntza sistemaren nazioarteko elkarlana mundu mailako beste sistema batzuekin, eta berariaz Erresuma Batuarekin etorkizunean.\n2020 OTS 05 • DOKUMENTUA\nZaintza alorrean instituzioek hartu beharreko ardurei buruz\n2019 AZA 13 • DOKUMENTUA\nGarbiketako lan-kontratuko langileen taldearen lanpostuei buruz\n2019 URR 30 • DOKUMENTUA\nZaintzaren alorreko prekarietatearen kontrako talka-planari buruz


Irale programaren baitan 2020. urtean irakastordu barneko ikastaroren batean irakasleak liberatuta dituzten ikastetxe pribatu edo gizarte-ekimenezkoentzako laguntzetarako deia. (Urtarrila-Ekaina). - Eusko Jaurlaritza - Euskadi.eus\n2020. urtean IRALE programaren irakastordu barneko ikastaroren batean ikasketari gisa aritu den irakaslerik duten ikastetxe pribatu edo gizarte-ekimenezkoei dei egitea, aipatu irakasleen ordezkatzeek sortutako gastuei aurre egiten laguntzeko asmoz.\n2020. urtean (urtarrila-ekaina) irakastordu barneko ikastaroetarako Hezkuntza Administrazioak liberazioak ematerakoan irakasle bat edo gehiago onartu zaizkien ikastetxe pribatuek edo gizarte-ekimenezkoek.\nDeialdiaren araudia AGINDUA, 2020ko irailaren 22koa, Hezkuntzako sailburuarena, zeinaren bidez iragartzen baita laguntza-deialdia Irale programaren baitan 2020. urtean irakastordu barneko ikastaroren batean jarduteko irakasleak liberatu dituzten ikastetxe pribatu edo gizarte-ekimenezkoentzat.\nEusko Jaurlaritzaren egoitza elektronikoaren iragarki-taulan argitaratuko da, eta jakinarazi eta biharamunetik hasita izango dute eragina. Era berean, EHAAn ere argitaratuko da. 2020ko abenduaren 15a baino lehen jakinaraziko da laguntza-ebazpena, 2019-2020 ikasturteko 2. txandan (hau da, 2020ko urtarriletik ekainera) liberatuta egondako irakasleen zerrenda, Hezkuntza Sailak diruz lagunduko dituenena.


Termalismoa - UROLA Turismo\nDonemiliagako markesa Zestoa inguratzen duten zelaietan zebilela, hazteriak jotako bere txakurrek ur beroz betetako putzu batzuetan bainatu eta berehala sendatu omen ziren. Uren dohai hartaz jabetuta, erabilera publikorako izendatu zituzten eta honela sortu zen Zestoako Bainuetxea, 1804an. Jatorrian ur gazia ematen zuten bi iturburu haiek eta horregatik eman zieten "Gezalaga" izena. Gaur egun, jatorrizko bainuetxearen ondoan Hotel Nagusia dago zabalik, 1893an ireki zuten eraikin neoklasiko dotorea. Handik mende batera, 1983ko uholdeen ostean, Zestoako bainuetxea goitik behera zaharberritu zuten, zerbitzuak eta instalazioak hobetu eta hidroterapia teknikarik berrienak jarri zituzten martxan. Egiturak eta gelak erabat berrituta baditu ere, leial eutsi dio mende amaierako eta "Belle epoque" garaiko estiloari.\nBainuetxean honako zerbitzuak eskaintzen ditu (medikuaren agindu eta kontrolpean): bainu termalak, ur eta aire zorrotadak (hidrogym), masajeak eta hidromasajeak. Horrez gain, igerileku termalak, "multijet" igerilekuak, askotariko dutxak, bainu turkiarra, lurrin-bainua, saunak eta gimnasioa.\nHotelak 130 logela ditu (banakakoak, binakakoak eta suitak) hiru solairutan banatuta. Jangela handiak 520metro karratuko zabalera du, 550 lagunentzako tokiarekin. Horietaz gain, estilo modernista duen 'Ehiza jangela', 'Jangela arabiarra', Jangela Nagusia eta kafetegiko egongela ere baditu. Lorategi ederrez inguratuta dago eraikina. Leku aproposa da, beraz, osasuna berreskuratzeko edo, besterik gabe, erlaxatzeko eta atseden hartzeko.\nIkus Zestoako Bainuetxe Hotelaren fitxa


Bederatzi positibo gehiago atzeman dituzte: lau Leitzan, bina Beran eta Elizondon eta bertze bat Sunbillan - Mendialdea - Erran.eus\nBederatzi positibo gehiago atzeman dituzte: lau Leitzan, bina Beran eta Elizondon eta bertze bat Sunbillan\nTtipi-Ttapa 2021-02-21 08:13\nGaur publiko egin dituzten datuen arabera, bederatzi positibo gehiago erregistratu dute gure lurraldean: lau Leitzan, bina gehiago Beran eta Elizondon eta bat Sunbillan. Nafarroa osoko azken datuei erreparatuta, positibotasun tasa %3,5ekoa da eta COVID-19agatik gaixotuta ospitalean 127 pertsona zeuden (horietatik 22 ZIUn). Atzeman zituzten 57 kutsatuen batez bertzeko adina 28,7 urtekoa da. Iazko martxoaz geroztik COVID-19aren ondorioz Nafarroan hildakoen kopurua 1.094koa zen atzo.\nGure lurraldean pandemiaren hasieratik metatutako positiboak errepasatuz gero, 405 dira Doneztebeko osasun eremuan (Malerreka+Bertizarana) atzeman dituztenak, 572 Elizondoko eremuan (Baztan+Urdazubi+Zugarramurdi), 261 Leitzako eremuan (Arano+Areso+Goizueta+Leitza) eta 455 Bortzirietan.\nNafarroa osoko datuei dagokionez, atzo, otsailak 20, 1.623 proba egin zituzten (1.341 PCR eta 282 antigeno proba) eta horietatik 58k positibo eman zuten (%3,5)\nCOVID-19ak jota, atzo, otsailak 20, 1 pertsona ospitaleratu zituzten Nafarroan, horietatik 0 ZIUn, eta 2 hildakoren berri eman zuten. Alta eta bajen balantzea egin ondotik, orain 127 daude ospitalean, horietatik 22 ZIUn.\nIkuspegi geografikotik, Iruñean eta Iruñerrian daude positiboen %70, Tuteran %0 eta Lizarran %0. Gainerako positiboak (%30) Nafarroako bertze eskualde batzuen artean daude banatuak.\nTxertaketa-planari dagokionez, Nafarroan 51.454 pertsona txertatu dituzte atzoko egunera arte. Atzo, otsailak 20, 244 txerto paratu zituzten eta, oraingoz, 19.823 pertsonek hartu dituzte bi dosiak.\nAdin-tartekako kasuen banaketari dagokionez, talde nagusia 15 urtetik beheitikoak dira (%35); atzetik, 45 eta 59 bitartekoak (%25). Ondotik, 15-29 urteko taldea dago (%23), eta, segidan, 30-44 urteko segmentua (%8). Azkenik, 60 eta 75 urte bitarteko taldeak daude (%5), eta 75 urtetik goitikoak (%4). Positibo berrien batez bertzeko adina 28,7 urtekoa da. Generoari dagokionez, % 51 emakumeak dira eta % 49 gizonak.\nBirusak eragindako infekzioen intzidentzia metatuari dagokionez, atzoko kasuak batuz gero, 50.778 pertsonakoa da, eta heriotza kopurua 1.094koa.


"Agur, Mr. House" - - Goiena.eus\n"Agur, Mr. House"\nAinhoa Vitoria 2012-02-23 01:00\nAitortu beharra daukat, inoiz ez dut House telesaila ikusi.\nAtalen bat edo beste, baina istorioari buruz ezer gutxi dakit. Hala ere, badakit nor den House doktorea eta ondo ezagutzen dut bere izaera. Horixe da arrakastarik garrantzitsuena. Ni bezalako asko ezagutzen ditut. Telesaia ez dutenak ikusi, baina House doktoreari buruz hitz egin lezaketenak.\nGregory Housek zortzi urte daramatza mundu osoko telebistetan agertzen. Emmy-ak, Urrezko Globoak… sari ugari eskuratu ditu.\nHala ere, pertsonaia horren indarra haratago joan da.\nEdonork jakingo luke House doktorearen inguruko deskribapen bat egiten, eta ezinbesteko pertsonaia bihurtu da. Hogei urte barru, ziurrenik, Housekin akordatuko gara. Telebistaren historian agertuko den izar berria da House doktorea; historian geldituko dena.\nHistorian geratuko da bai, baina orain, agurtzeko unea iritsi da. Joan den astean estreinatu zuten telesaiaren azken denboraldia eta ekainean betiko amaituko da. Hala ere, batzuek agur esaten dioten bitartean, beste batzuek, ordea, ongietorria emango diogu seguru.